[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 21.4.2010

COM(2010)174 τελικό

2010/0101 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη χορήγηση εγγύησης της EE στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις για σχέδια εκτός της Ευρωπαϊκής Ένωσης

{SEC(2010) 443}

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η Ευρωπαϊκή Ένωση παρέχει δημοσιονομική εγγύηση στην Ευρωπαϊκή Τράπεζα Επενδύσεων (ΕΤΕπ) για την κάλυψη κινδύνων κρατικής ή πολιτικής φύσης, όσον αφορά δραστηριότητες δανείων και εγγυήσεων δανείων που πραγματοποιούνται εκτός της ΕΕ, στο πλαίσιο της στήριξης των στόχων εξωτερικής πολιτικής της ΕΕ. Η εγγύηση της ΕΕ για τις εξωτερικές δραστηριότητες της ΕΤΕπ είναι ένα αποτελεσματικό μέσο συνδυασμού πόρων του προϋπολογισμού της ΕΕ (μέσω της τροφοδότησης του Ταμείου Εγγυήσεων για εξωτερικές δράσεις το οποίο στηρίζει την εγγύηση της ΕΕ) με ιδίους πόρους της ΕΤΕπ, βάσει της οικονομικής δύναμης της ΕΤΕπ, ενώ παράλληλα διασφαλίζει ότι δεν επηρεάζεται η χρηματοοικονομική ευρωστία της ΕΤΕπ.

Το συνολικό πεδίο εφαρμογής και οι γενικοί όροι κάλυψης της εγγύησης της ΕΕ για εξωτερικές δραστηριότητες της ΕΤΕπ έχουν ήδη καθορισθεί σε αποφάσεις του Συμβουλίου, τις επονομαζόμενες εξωτερικές εντολές της ΕΤΕπ. Πιο πρόσφατα, η εξωτερική εντολή της ΕΤΕπ για την περίοδο 2007-2011 θεσπίστηκε με την απόφαση αριθ. 633/2009/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009[1] (εφεξής η «απόφαση»). Το άρθρο 9 της απόφασης απαιτεί την υποβολή από την Επιτροπή ενδιάμεσης έκθεσης σχετικά με την εφαρμογή της, συνοδευόμενης από πρόταση για την τροποποίησή της, βάσει, μεταξύ άλλων, εξωτερικής αξιολόγησης (βλ. Τμήμα 2).

Με βάση τα συμπεράσματα της ενδιάμεσης επισκόπησης, η εν λόγω πρόταση στοχεύει στη διασφάλιση της συνέχισης της εγγύησης της ΕΕ για την εξωτερική χρηματοδότηση της ΕΤΕπ για το υπόλοιπο των τρεχουσών δημοσιονομικών προοπτικών 2007-2013, ενώ παράλληλα εισάγει μια σειρά νέων στοιχείων στην εντολή.

Η εισαγωγή αυτών των νέων στοιχείων κατέστησε αναγκαία μια σειρά τροποποιήσεων στην απόφαση για την τρέχουσα εντολή. Επιλέχθηκε επομένως, για λόγους σαφήνειας, η αντικατάσταση της απόφασης για την εντολή με νέα απόφαση αντί της υποβολής πρότασης για τροποποιήσεις. Η προτεινόμενη απόφαση καλύπτει τις χρηματοδοτικές δραστηριότητες της ΕΤΕπ που θα υπογραφούν κατά την περίοδο που άρχισε την 1η Φεβρουαρίου 2007 και λήγει στις 31 Δεκεμβρίου 2013.

Τα νέα στοιχεία που θα εισαχθούν στη νέα απόφαση είναι τα ακόλουθα:

* Ενεργοποίηση της «προαιρετικής εντολής» ύψους 2 δισ. ευρώ , που εγγράφηκαν σε αποθεματικό από την απόφαση. Η εν λόγω προαιρετική εντολή θα ενεργοποιείται, όχι ως αύξηση μεμονωμένων περιφερειακών ανώτατων ορίων, αλλά ως εντολή που αφορά σχέδια τα οποία συμβάλλουν στην καταπολέμηση της κλιματικής αλλαγής σε όλες τις περιοχές που καλύπτονται από την απόφαση.

* Αντικατάσταση του ισχύοντος συστήματος περιφερειακών στόχων για δραστηριότητες στο πλαίσιο της εγγύησης της ΕΕ με οριζόντιους στόχους υψηλού επιπέδου, που καλύπτουν όλες τις περιοχές οι οποίες υπάγονται στην εξωτερική εντολή. Αυτοί οι υψηλού επιπέδου στόχοι θα συμπεριληφθούν στα άρθρα της προτεινόμενης απόφασης και θα καλύψουν τους τομείς της κλιματικής αλλαγής, των κοινωνικών και οικονομικών υποδομών και της ανάπτυξης του τοπικού ιδιωτικού τομέα.

* Ανάπτυξη από την Επιτροπή, από κοινού με την ΕΤΕπ και μετά από διαβουλεύσεις με την Ευρωπαϊκή Υπηρεσία Εξωτερικής Δράσης (ΕΥΕΔ), επιχειρησιακών κατευθυντήριων γραμμών για κάθε περιοχή που υπάγεται στην εξωτερική εντολή, αντικατοπτρίζοντας περιφερειακές στρατηγικές της ΕΕ προκειμένου να ενισχυθεί ο δεσμός μεταξύ της υλοποίησης δραστηριοτήτων της ΕΤΕπ σύμφωνα με τους γενικούς στόχους υψηλού επιπέδου στο πλαίσιο της εξωτερικής εντολής και των περιφερειακών προτεραιοτήτων της ΕΕ.

* Ενίσχυση της ικανότητας της ΕΤΕπ να στηρίζει αναπτυξιακούς στόχους της ΕΕ μέσω

- της ενίσχυσης της αξιολόγησης και παρακολούθησης κοινωνικών και αναπτυξιακών πτυχών των σχεδίων από την ΕΤΕπ.

- της αύξησης της εστίασης της παρέμβασης της ΕΤΕπ σε τομείς που προάγουν την ανάπτυξη τρίτων χωρών, όπως οι περιβαλλοντικές υποδομές, συμπεριλαμβανομένης της ύδρευσης και της αποχέτευσης, οι βιώσιμες μεταφορές, ο μετριασμός των επιπτώσεων της κλιματικής αλλαγής και η προσαρμογή σε αυτήν. Η ΕΤΕπ θα πρέπει επίσης να αυξήσει προοδευτικά τη δραστηριότητά της για την υποστήριξη της υγείας και της εκπαίδευσης.

* Ενεργοποίηση της εξωτερικής εντολής της ΕΤΕπ για την Ισλανδία, τη Λευκορωσία, τη Λιβύη, το Ιράκ και την Καμπότζη.

Το έγγραφο εργασίας των υπηρεσιών της Επιτροπής[2] το οποίο συνοδεύει την πρόταση παρέχει περαιτέρω λεπτομέρειες σχετικά με την ενδεχόμενη δραστηριότητα της ΕΤΕπ για την υποστήριξη δράσεων κατά της κλιματικής αλλαγής στο πλαίσιο της προαιρετικής εντολής ύψους 2 δισ. ευρώ, καθώς και σχετικά με το σκεπτικό για την υποστήριξη της πρότασης για ενεργοποίηση της εξωτερικής εντολής της ΕΤΕπ για την Ισλανδία, τη Λευκορωσία, τη Λιβύη, το Ιράκ και την Καμπότζη.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ

Όπως αναφέρεται στο προηγούμενο τμήμα, η ισχύουσα απόφαση περί εξωτερικής εντολής όριζε ενδιάμεση ανασκόπηση της λειτουργίας της εντολής. Η εν λόγω ανασκόπηση βασίζεται σε εξωτερική αξιολόγηση, υπό την επίβλεψη και τη διαχείριση μιας διευθύνουσας επιτροπής σοφών (ΔΕΣ), σε αξιολόγηση που πραγματοποιήθηκε από εξωτερική εταιρεία συμβούλων (COWI) και σε ειδικές αξιολογήσεις που πραγματοποιήθηκαν από το τμήμα αξιολόγησης της ΕΤΕπ. Οι όροι αναφοράς της ενδιάμεσης ανασκόπησης παρατίθενται στο παράρτημα 2 της απόφασης.

Κατά τη διάρκεια της διαδικασίας αξιολόγησης, η οποία ξεκίνησε τον Οκτώβριο του 2008 και τελείωσε το Φεβρουάριο του 2010, η ΔΕΣ διοργάνωσε συνεδριάσεις με την Επιτροπή και τα ανώτερα στελέχη της ΕΤΕπ, καθώς και με εκπροσώπους της κοινωνίας των πολιτών, το Ευρωπαϊκό Κοινοβούλιο, διεθνείς χρηματοδοτικούς οργανισμούς (ΔΧΟ), ευρωπαϊκούς διμερείς χρηματοδοτικούς οργανισμούς[3] (ΕΔΧΟ) και ευρωπαϊκές ομάδες προβληματισμού. Τα μέλη της ΔΕΣ επισκέφθηκαν επίσης επιλεγμένες χώρες δικαιούχους και διεξήγαγαν συζητήσεις με κυβερνητικούς εκπροσώπους και εκπροσώπους του ιδιωτικού τομέα, καθώς και με την COWI και το τμήμα αξιολόγησης της ΕΤΕπ. Η αξιολόγηση από την COWI περιελάμβανε συνεντεύξεις με μέλη του προσωπικού της Επιτροπής και της ΕΤΕπ και ειδικές περιπτωσιολογικές μελέτες για χώρες και σχέδια.

Η έκθεση της ΔΕΣ διατίθεται στην ακόλουθη διεύθυνση διαδικτύου: http://www.eib.org/about/documents/mtr-external-mandate-report-steering-committee.htm. Η έκθεση της COWI διατίθεται στην ακόλουθη διεύθυνση διαδικτύου:http://ec.europa.eu/economy_finance/evaluation/completed/index_en.htm.

Τα συμπεράσματα των εκθέσεων αξιολόγησης συνοψίζονται και αναλύονται στην έκθεση[4] της Επιτροπής για την ενδιάμεση ανασκόπηση η οποία συνοδεύει την παρούσα πρόταση. Οι προτάσεις για τροποποιήσεις της ισχύουσας εντολής, οι οποίες διατυπώνονται στην προτεινόμενη απόφαση, βασίζονται στην εν λόγω έκθεση.

Η ΔΕΣ υπέβαλε επίσης μια σειρά διαφορετικών προτάσεων για μελλοντική αναμόρφωση των εξωτερικών δράσεων της ΕΕ, συμπεριλαμβανομένων των εξωτερικών δραστηριοτήτων της ΕΤΕπ. Οι εν λόγω προτάσεις θα διερευνηθούν περαιτέρω στο πλαίσιο μιας διαδικασίας στην οποία θα συμμετέχει η Επιτροπή, η ΕΥΕΔ, η ΕΤΕπ, άλλοι ΔΧΟ και ΕΔΧΟ, και εγκαίρως για τις νέες προτάσεις της Επιτροπής για το επόμενο δημοσιονομικό πλαίσιο.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Η πρόταση για απόφαση του Ευρωπαϊκού Κοινοβουλίου και του Συμβουλίου βασίζεται στη διπλή νομική βάση των άρθρων 209 και 212 της συνθήκης για τη λειτουργία της Ευρωπαϊκής Ένωσης.

Η πρόταση υπάγεται στην αποκλειστική αρμοδιότητα της ΕΕ. Ως εκ τούτου δεν εφαρμόζεται η αρχή της επικουρικότητας. Η πρόταση συνάδει με την αρχή της αναλογικότητας, καθώς έχει αποδειχθεί ότι η εγγύηση της ΕΕ είναι ένα αποτελεσματικό και μη δαπανηρό μέσο κάλυψης των κινδύνων πολιτικής ή κρατικής φύσης που σχετίζονται με τις εξωτερικές δραστηριότητες της ΕΤΕπ, οι οποίες πραγματοποιούνται προς υποστήριξη των εξωτερικών πολιτικών της ΕΕ. Η ανανέωση της εγγύησης της ΕΕ θα επιτρέψει να διατηρηθεί η υφιστάμενη αποτελεσματική και οικονομικά υγιής πρακτική. |

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Το Ταμείο Εγγυήσεων για τις εξωτερικές δράσεις (εφεξής το «Ταμείο Εγγυήσεων») το οποίο συστάθηκε με τον κανονισμό (ΕΚ, Ευρατόμ) αριθ. 480/2009 του Συμβουλίου[5], τροφοδοτούμενο από ετήσιες μεταφορές από το γενικό προϋπολογισμό της ΕΕ, παρέχει στον προϋπολογισμό της ΕΕ απόθεμα ασφαλείας έναντι αρνητικών επιπτώσεων εξαιτίας, μεταξύ άλλων, ζημιών από εξωτερικές χρηματοδοτικές δραστηριότητες της ΕΤΕπ.

Οι δημοσιονομικές επιπτώσεις όσον αφορά την τροφοδότηση του Ταμείου Εγγυήσεων, καθώς και τους ανθρώπινους και διοικητικούς πόρους που συνδέονται με τη διαχείριση της εγγύησης της ΕΕ, παρατίθενται στο δημοσιονομικό δελτίο που συνοδεύει την πρόταση.

5. ΠΡΟΑΙΡΕΤΙΚΑ ΣΤΟΙΧΕΙΑ

Λεπτομερής επεξήγηση της πρότασης

Το άρθρο 1 παρατείνει την εγγύηση της ΕΕ για το υπόλοιπο διάστημα της τρέχουσας δημοσιονομικής προοπτικής 2007-2013, με δυνατότητα παράτασης έξι μηνών ώστε να διασφαλιστεί η συνέχιση των χρηματοδοτικών δραστηριοτήτων της ΕΤΕπ. Η εγγύηση της ΕΕ περιορίζεται στο 65% του συνολικού ποσού των εκκρεμών εκταμιευθέντων ποσών της ΕΤΕπ προσαυξημένων κατά τα συναφή ποσά (ήτοι, τόκους, προμήθειες και άλλες πιθανές χρεώσεις που οφείλονται από εγγυημένο οφειλέτη στην ΕΤΕπ βάσει σύμβασης δανείου ή εγγυητικής συμφωνίας), σύμφωνα με την ισχύουσα απόφαση. Τονίζει ότι η ΕΤΕπ ακολουθεί δικούς της κανόνες και διαδικασίες κατά τη χορήγηση χρηματοδότησης που καλύπτεται από την εγγύηση της ΕΕ, αλλά εξαρτά επίσης την κάλυψη της εγγύησης από όρους πραγματοποίησης της χρηματοδότησης της ΕΤΕπ προς στήριξη των στόχων εξωτερικής πολιτικής της ΕΕ.

Το άρθρο 2 καθορίζει τα ανώτατα όρια για τη χρηματοδότηση της ΕΤΕπ στο πλαίσιο της εγγύησης της ΕΕ. Τα ισχύοντα περιφερειακά ανώτατα όρια διατηρούνται και παρατίθενται σε παράρτημα της προτεινόμενης απόφασης. Η προαιρετική εντολή ύψους 2 δισ. ευρώ – η οποία προοριζόταν για πιθανή ενεργοποίηση μετά την ενδιάμεση ανασκόπηση - ενεργοποιείται ως ειδικό κονδύλιο που διατίθεται για τη χρηματοδότηση σχεδίων στον τομέα της κλιματικής αλλαγής. Το άρθρο περιέχει επίσης ορισμό των σχεδίων που μπορεί να θεωρηθούν ότι συμβάλλουν στην καταπολέμηση της κλιματικής αλλαγής.

Το άρθρο 3 καθορίζει τους οριζόντιους στόχους υψηλού επιπέδου οι οποίοι πρέπει να επιδιώκονται από τις χρηματοδοτικές δραστηριότητες της ΕΤΕπ που καλύπτονται από την εγγύηση της ΕΕ. Αυτό θα αποσαφηνίσει την ταυτότητα της εντολής, εστιάζοντάς την σε τομείς όπου η ΕΤΕπ έχει συγκριτικό πλεονέκτημα και ιδιαίτερα ερείσματα, δηλαδή στην κλιματική αλλαγή, στις οικονομικές υποδομές και στην ανάπτυξη του τοπικού ιδιωτικού τομέα (ιδίως των ΜΜΕ). Η περιφερειακή ολοκλήρωση θα αποτελεί βασικό στόχο για όλες τις χρηματοδοτικές δραστηριότητες της ΕΤΕπ.

Το άρθρο 4 εξετάζει τον κατάλογο των χωρών τις οποίες αφορά η πρόταση και την επιλεξιμότητά τους. Σε σύγκριση με την ισχύουσα απόφαση περί εντολής, καθορίζεται η επιλεξιμότητα της Ισλανδίας, της Λευκορωσίας, της Λιβύης, του Ιράκ και της Καμπότζης για χρηματοδότηση από την ΕΤΕπ στο πλαίσιο της εγγύησης της ΕΕ. Αυτό αντανακλά την πρόοδο που έχει σημειωθεί στις σχέσεις της ΕΕ με τις εν λόγω χώρες. Στο έγγραφο εργασίας των υπηρεσιών της Επιτροπής[6] το οποίο συνοδεύει την παρούσα πρόταση παρατίθεται η πιο λεπτομερής αιτιολόγηση για την επέκταση της εγγύησης της ΕΕ όσον αφορά τη χρηματοδότηση της ΕΤΕπ στις εν λόγω χώρες. Η εν λόγω αιτιολόγηση λαμβάνει υπόψη την πολιτική κατάσταση στις χώρες αυτές και τις διμερείς σχέσεις με την ΕΕ, την κατάσταση της δημοκρατίας, των ανθρώπινων δικαιωμάτων και των θεμελιωδών ελευθεριών, καθώς και τη μακροοικονομική κατάσταση και τις ανάγκες για επενδύσεις σε επίπεδο χώρας. Όπως και στην ισχύουσα απόφαση, η συμπερίληψη δραστηριοτήτων σε νέες χώρες ή η αναστολή χρηματοδότησης της ΕΤΕπ σε χώρα που καλύπτεται από την εντολή, με βάση τις επιδόσεις της χώρας σε θέματα ανθρώπινων δικαιωμάτων ή για άλλους λόγους, θα εξακολουθήσει να αποφασίζεται σύμφωνα με τη συνήθη νομοθετική διαδικασία.

Το άρθρο 5 περιγράφει λεπτομερώς τις απαιτήσεις που σχετίζονται με τη σύνδεση των εξωτερικών δραστηριοτήτων της ΕΤΕπ με τις πολιτικές της ΕΕ. Στόχος του είναι να διασφαλίσει ότι οι υψηλού επιπέδου στόχοι οι οποίοι προσδιορίζονται στην εντολή μετατρέπονται σε εφαρμογή της εντολής από την ΕΤΕπ και ότι η χρηματοδότηση της ΕΤΕπ είναι συμπληρωματική των αντίστοιχων πολιτικών, προγραμμάτων και μηχανισμών παροχής βοήθειας της ΕΕ στις διάφορες περιοχές. Η μετατροπή των εν λόγω στόχων σε δραστηριότητες θα πραγματοποιηθεί μέσω της ανάπτυξης περιφερειακών επιχειρησιακών κατευθυντήριων γραμμών για τη χρηματοδότηση της ΕΤΕπ στο πλαίσιο της προτεινόμενης απόφασης. Το εν λόγω άρθρο προβλέπει ότι η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις επιχειρησιακές κατευθυντήριες γραμμές που έχουν θεσπιστεί. Καλεί επίσης την ΕΤΕπ να αναπτύξει κατάλληλες στρατηγικές χρηματοδότησης για την πραγματική υλοποίηση των χρηματοδοτικών δραστηριοτήτων της ΕΤΕπ. Επιπλέον, ορίζει ότι η κάλυψη που παρέχεται από την εγγύηση της ΕΕ δεν χορηγείται για χρηματοδοτική δραστηριότητα της ΕΤΕπ σε περίπτωση που η Επιτροπή διατυπώσει αρνητική γνώμη για τη δραστηριότητα αυτή στο πλαίσιο της διαδικασίας που προβλέπεται στο άρθρο 19 του καταστατικού της ΕΤΕπ.

Το άρθρο 6 έχει ως στόχο να διασφαλίσει ότι η ΕΤΕπ θα επιδεικνύει τη δέουσα ενδελεχή επιμέλεια για τις σχετικές με την ανάπτυξη πτυχές των σχεδίων που καλύπτονται από την εγγύηση της ΕΕ, συμπεριλαμβανομένης της εκτίμησης των κοινωνικών επιπτώσεων, ούτως ώστε να υποστηρίζονται στο πλαίσιο της εντολής μόνο σχέδια που είναι βιώσιμα από οικονομικής, χρηματοπιστωτικής, περιβαλλοντικής και κοινωνικής σκοπιάς.

Το άρθρο 7 αναλύει τις λεπτομέρειες της ενισχυμένης συνεργασίας μεταξύ της Επιτροπής και της ΕΤΕπ και, κατά περίπτωση, της ΕΥΕΔ. Επιδιώκει να διασφαλίσει ότι σε όλα τα επίπεδα, από το στρατηγικό σχεδιασμό προηγούμενου σταδίου ως την ανάπτυξη σχεδίων επόμενου σταδίου, οι εξωτερικές χρηματοδοτικές δραστηριότητες της ΕΤΕπ συμμορφώνονται με τις πολιτικές εξωτερικών σχέσεων της ΕΕ και τους στόχους υψηλού επιπέδου που καθορίζονται στην παρούσα απόφαση και στηρίζουν τις εν λόγω πολιτικές και στόχους.

Το άρθρο 8 αναλύει τις λεπτομέρειες ενισχυμένης συνεργασίας με άλλους ΔΧΟ.

Το άρθρο 9 αποσαφηνίζει τη φύση της εγγύησης της ΕΕ, η οποία θα καλύπτει κινδύνους πολιτικής ή κρατικής φύσης για τις δραστηριότητες χρηματοδότησης από την ΕΤΕπ. Απαιτεί επίσης από την ΕΤΕπ να θεσπίσει πολιτική που να διέπει την απόφαση για την υποβολή επιλέξιμων δραστηριοτήτων για κάλυψη στο πλαίσιο της εγγύησης της ΕΕ ή τη χρηματοδότησή τους με ίδιο κίνδυνο της ΕΤΕπ. Στόχος μιας τέτοιας πολιτικής θα ήταν να διασφαλίσει ότι η κάλυψη της εγγύησης της ΕΕ χρησιμοποιείται για το μέγιστο όφελος των δικαιούχων, ήτοι, σε χώρες και για δραστηριότητες που αντιμετωπίζουν δυσκολίες στην άντληση χρηματοδότησης από την αγορά κεφαλαίων με αποδεκτούς όρους, ενώ οι δανειζόμενοι σε χώρες υψηλής πιστοληπτικής διαβάθμισης ή οι δομές υψηλής πιστοληπτικής διαβάθμισης σε χώρες χαμηλής πιστοληπτικής διαβάθμισης ενδέχεται να έχουν πρόσβαση στα μέσα ιδίου κινδύνου της ΕΤΕπ.

Το άρθρο 10 περιλαμβάνει τις απαιτήσεις ενημέρωσης και παροχής λογιστικών πληροφοριών, τόσο για την ΕΤΕπ όσο και για την Επιτροπή.

Το άρθρο 11 καθορίζει την αρμοδιότητα της ΕΤΕπ να προβαίνει στην ανάκτηση ενδεχόμενων απαιτήσεων εξ ονόματος της Επιτροπής.

Το άρθρο 12 αναφέρει ότι οι λεπτομερείς διατάξεις και διαδικασίες σχετικά με την εγγύηση της ΕΕ ορίζονται σε εγγυητική συμφωνία μεταξύ της Επιτροπής και της ΕΤΕπ.

Το άρθρο 13 ορίζει ότι η Επιτροπή υποβάλλει στο Ευρωπαϊκό Κοινοβούλιο και το Συμβούλιο πρόταση για τη θέσπιση εγγύησης της ΕΕ στο πλαίσιο του επόμενου δημοσιονομικού πλαισίου, κατά περίπτωση.

Το άρθρο 14 αναφέρει ότι η Επιτροπή υποβάλλει, έως τις 31 Οκτωβρίου 2014, τελική έκθεση σχετικά με την εφαρμογή της προτεινόμενης απόφασης.

Στο τμήμα των αιτιολογικών σκέψεων περιλαμβάνονται, μεταξύ άλλων, το πολιτικό υπόβαθρο της πρότασης για διατήρηση της εγγύησης της ΕΕ και τα κύρια συμπεράσματα της ενδιάμεσης ανασκόπησης.

2010/0101 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη χορήγηση εγγύησης της ΕΕ στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις για σχέδια εκτός της Ευρωπαϊκής Ένωσης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 209 και 212,

την πρόταση της Ευρωπαϊκής Επιτροπής,

αφού διαβίβασαν το σχέδιο νομοθετικής πράξης στα εθνικά κοινοβούλια,

αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Εκτός από την κύρια αποστολή της η οποία είναι η χρηματοδότηση επενδύσεων στην Ευρωπαϊκή Ένωση, η Ευρωπαϊκή Τράπεζα Επενδύσεων (ΕΤΕπ) έχει αναλάβει από το 1963 χρηματοδοτικές δραστηριότητες εκτός της Ευρωπαϊκής Ένωσης προς υποστήριξη των εξωτερικών πολιτικών της ΕΕ. Αυτό επιτρέπει τη συμπλήρωση των δημοσιονομικών πόρων της ΕΕ οι οποίοι είναι διαθέσιμοι για τις εξωτερικές περιοχές με την οικονομική ισχύ της ΕΤΕπ προς όφελος των δικαιούχων χωρών.

(2) Με σκοπό τη στήριξη της εξωτερικής δράσης της ΕΕ και προκειμένου να καταστεί η ΕΤΕπ ικανή να χρηματοδοτεί επενδύσεις εκτός της ΕΕ χωρίς να επηρεάζεται η φερεγγυότητα της, η πλειονότητα των δράσεών της σε εξωτερικές περιοχές έχουν επωφεληθεί από εγγύηση από τον προϋπολογισμό της ΕΕ, υπό τη διαχείριση της Επιτροπής.

(3) Πιο πρόσφατα, θεσπίστηκε η εγγύηση της ΕΕ για την περίοδο 2007-2011, με την απόφαση αριθ. 633/2009/EΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την παροχή εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας[7].

(4) Το Ταμείο Εγγυήσεων για τις εξωτερικές δράσεις (εφεξής «Ταμείο Εγγυήσεων»), που δημιουργήθηκε με τον κανονισμό (ΕΚ, Ευρατόμ) αριθ. 480/2009 του Συμβουλίου[8], παρέχει αποθεματικό ρευστότητας στον προϋπολογισμό της ΕΕ έναντι ζημιών από χρηματοδοτικές δραστηριότητες της ΕΤΕπ και άλλες εξωτερικές δράσεις της ΕΕ.

(5) Όπως προβλέπεται από την απόφαση αριθ. 633/2009/ΕΚ, η Επιτροπή και η ΕΤΕπ συνέταξαν ενδιάμεση ανασκόπηση των εξωτερικών χρηματοδοτήσεων της ΕΤΕπ, βάσει ανεξάρτητης εξωτερικής αξιολόγησης υπό την επίβλεψη διευθύνουσας ομάδας «σοφών», ανασκόπησης από εξωτερική συμβουλευτική εταιρεία και ειδικών αξιολογήσεων που εκπονήθηκαν από την ΕΤΕπ. Στις 12 Φεβρουαρίου 2010, η διευθύνουσα ομάδα υπέβαλε στο Ευρωπαϊκό Κοινοβούλιο, το Συμβούλιο, την Επιτροπή και την ΕΤΕπ έκθεση η οποία περιείχε τα συμπεράσματα και τις συστάσεις της.

(6) Στην έκθεσή της η διευθύνουσα ομάδα κατέληξε στο συμπέρασμα ότι η εγγύηση της ΕΕ προς την ΕΤΕπ είναι ένα αποτελεσματικό και δυναμικό μέσο πολιτικής με υψηλή οικονομική και πολιτική επιρροή και ότι πρέπει να διατηρηθεί για την κάλυψη κινδύνων πολιτικής ή κρατικής φύσης. Προτάθηκαν ορισμένες τροποποιήσεις στην απόφαση αριθ. 633/2009/ΕΚ για τη διασφάλιση μέγιστης προστιθέμενης αξίας και αποτελεσματικότητας στις εξωτερικές δραστηριότητες της ΕΤΕπ.

(7) Τα ποσά που καλύπτονται από την εγγύηση της ΕΕ σε κάθε περιοχή πρέπει να αντιπροσωπεύουν ανώτατα όρια για χρηματοδότηση από την ΕΤΕπ βάσει της εγγύησης της ΕΕ και όχι στόχους τους οποίους καλείται να επιτύχει η ΕΤΕπ.

(8) Εκτός από τα περιφερειακά ανώτατα όρια, η προαιρετική εντολή ύψους 2.000.000.000 ευρώ πρέπει να ενεργοποιηθεί και να διατεθεί ως κονδύλιο για τη στήριξη χρηματοδοτικών δραστηριοτήτων της ΕΤΕπ στον τομέα του μετριασμού των επιπτώσεων της κλιματικής αλλαγής και της προσαρμογής σε αυτήν, σε όλες τις περιοχές που καλύπτονται από την εντολή. Η ΕΤΕπ θα μπορούσε να συμβάλει με την εμπειρογνωμοσύνη και τους πόρους της, σε στενή συνεργασία με την Επιτροπή, στη στήριξη των δημόσιων αρχών, καθώς και του ιδιωτικού τομέα, για την αντιμετώπιση της πρόκλησης της κλιματικής αλλαγής και στη βέλτιστη δυνατή χρήση της διαθέσιμης χρηματοδότησης. Όσον αφορά τα σχέδια μετριασμού των επιπτώσεων και προσαρμογής, οι πόροι της ΕΤΕπ πρέπει να συμπληρώνονται, όπου είναι δυνατόν, με κεφάλαια χορηγούμενα με ευνοϊκούς όρους τα οποία διατίθενται στο πλαίσιο του προϋπολογισμού της ΕΕ, μέσω της αποτελεσματικής και συνεπούς ανάμιξης επιδοτήσεων και δανείων για τη χρηματοδότηση για την κλιματική αλλαγή στο πλαίσιο της εξωτερικής βοήθειας της ΕΕ.

(9) Πρέπει να εξασφαλιστεί κάποιος βαθμός ευελιξίας για την περιφερειακή κατανομή στο πλαίσιο της εντολής για την κλιματική αλλαγή, ώστε να καταστεί δυνατή η ταχύτερη και αποτελεσματικότερη δυνατή απορρόφηση της διαθέσιμης χρηματοδότησης εντός της τριετούς περιόδου 2011-2013. Σε περίπτωση που το συνολικό ποσό των υπό εξέταση χρηματοδοτικών πράξεων υπερβεί τα διαθέσιμα 2 δις ευρώ, η Επιτροπή και η ΕΤΕπ θα πρέπει να καταβάλλουν κάθε δυνατή προσπάθεια για να εξασφαλίσουν την ισόρροπη κατανομή σε όλες τις καλυπτόμενες περιοχές, βάσει των καθορισμένων προτεραιοτήτων για την εξωτερική βοήθεια στο πλαίσιο της γενικής εντολής.

(10) Επιπλέον, σύμφωνα με την αξιολόγηση διαπιστώθηκε ότι, μολονότι οι δραστηριότητες της ΕΤΕπ οι οποίες πραγματοποιήθηκαν κατά την περίοδο που καλύπτεται από την αξιολόγηση (2000-2009) ήταν γενικά ευθυγραμμισμένες με τις εξωτερικές πολιτικές της ΕΕ, η συσχέτιση μεταξύ των στόχων της πολιτικής της ΕΕ και της επιχειρησιακής εφαρμογής τους από την ΕΤΕπ πρέπει να ενισχυθεί και να καταστεί πιο σαφής και δομημένη.

(11) Προκειμένου να ενισχυθεί η συνοχή της εντολής και η εστίαση της εξωτερικής χρηματοδοτικής δραστηριότητας της ΕΤΕπ για τη στήριξη των πολιτικών της ΕΕ, καθώς και για τη μέγιστη ωφέλεια των δικαιούχων, η παρούσα απόφαση πρέπει να καθορίζει οριζόντιους στόχους υψηλού επιπέδου στην εντολή για χρηματοδοτικές δράσεις της ΕΤΕπ σε όλες τις επιλέξιμες χώρες, με βάση τα συγκριτικά πλεονεκτήματα της ΕΤΕπ σε τομείς όπου έχει αποδεδειγμένες προηγούμενες επιδόσεις. Σε όλες τις περιοχές που καλύπτονται από την παρούσα απόφαση, η ΕΤΕπ πρέπει επομένως να χρηματοδοτεί σχέδια στους τομείς του μετριασμού των επιπτώσεων της κλιματικής αλλαγής και της προσαρμογής σε αυτήν, των κοινωνικών και οικονομικών υποδομών (ιδίως στον τομέα των μεταφορών, της ενέργειας, συμπεριλαμβανομένων των ανανεώσιμων πηγών ενέργειας, της ενεργειακής ασφάλειας, των περιβαλλοντικών υποδομών, συμπεριλαμβανομένης της ύδρευσης και της αποχέτευσης, καθώς και των τεχνολογιών των πληροφοριών και των επικοινωνιών (ΤΠΕ)), καθώς και στην ανάπτυξη του τοπικού ιδιωτικού τομέα, ιδίως προς στήριξη των μικρών και μεσαίων επιχειρήσεων (ΜΜΕ). Στο πλαίσιο των εν λόγω τομέων, η περιφερειακή ολοκλήρωση μεταξύ χωρών εταίρων, συμπεριλαμβανομένης της οικονομικής ολοκλήρωσης μεταξύ χωρών με προενταξιακό καθεστώς, γειτονικών χωρών και της ΕΕ, πρέπει να αποτελεί βασικό στόχο για τις χρηματοδοτικές δραστηριότητες της ΕΤΕπ.

(12) Επιπλέον, οι χρηματοδοτικές δραστηριότητες της ΕΤΕπ πρέπει να συμβάλλουν στις γενικές αρχές που διέπουν την εξωτερική δράση της ΕΕ, κατά το άρθρο 21 της συνθήκης για την Ευρωπαϊκή Ένωση, για την προώθηση και την εδραίωση της δημοκρατίας και του κράτους δικαίου, των ανθρώπινων δικαιωμάτων και των θεμελιωδών ελευθεριών, καθώς και στην εφαρμογή των διεθνών περιβαλλοντικών συμφωνιών στις οποίες η ΕΕ είναι συμβαλλόμενο μέρος. Όσον αφορά ιδίως τις αναπτυσσόμενες χώρες[9], οι χρηματοδοτικές δραστηριότητες της ΕΤΕπ πρέπει να προωθούν τη βιώσιμη οικονομική, κοινωνική και περιβαλλοντική ανάπτυξή τους, ιδίως στις πιο μειονεκτούσες από τις χώρες αυτές, την ομαλή και σταδιακή ενσωμάτωσή τους στην παγκόσμια οικονομία, τον αγώνα κατά της φτώχειας, καθώς και τη συμμόρφωση με τους στόχους που ενέκρινε η ΕΕ στο πλαίσιο του ΟΗΕ και άλλων αρμόδιων διεθνών οργανισμών. Η ΕΤΕπ πρέπει σταδιακά να δημιουργήσει τα κατάλληλα μέσα για να ανταποκριθεί επαρκώς σε αυτές τις απαιτήσεις.

(13) Στο πλαίσιο της παρούσας απόφασης, η ΕΤΕπ πρέπει να ενισχύσει τον αναπτυξιακό προσανατολισμό της σε στενή συνεργασία με την Επιτροπή και σύμφωνα με τις αρχές της ευρωπαϊκής συναίνεσης για την ανάπτυξη. Αυτό πρέπει να πραγματοποιηθεί μέσα από μια σειρά συγκεκριμένων μέτρων, ιδίως μέσω της ενίσχυσης της ικανότητας της να αξιολογεί τις κοινωνικές και αναπτυξιακές πτυχές των σχεδίων, συμπεριλαμβανομένων των ανθρώπινων δικαιωμάτων και των κινδύνων που σχετίζονται με εμπόλεμη κατάσταση, καθώς και μέσω της προώθησης των τοπικών διαβουλεύσεων. Επιπλέον, πρέπει να επικεντρωθεί περισσότερο σε τομείς όπου έχει έγκυρη εμπειρογνωμοσύνη από χρηματοδοτικές δραστηριότητες εντός της ΕΕ και οι οποίοι θα προωθήσουν την ανάπτυξη της ενδιαφερόμενης χώρας, όπως οι περιβαλλοντικές υποδομές, συμπεριλαμβανομένης της ύδρευσης και της αποχέτευσης, οι βιώσιμες μεταφορές και ο μετριασμός των επιπτώσεων της κλιματικής αλλαγής, ιδίως στον τομέα των ανανεώσιμων πηγών ενέργειας. Η ΕΤΕπ πρέπει επίσης να ενισχύσει προοδευτικά τη δραστηριότητά της για τη στήριξη της υγείας και της εκπαίδευσης, καθώς και της προσαρμογής στην κλιματική αλλαγή, σε συνεργασία. κατά περίπτωση, με άλλους διεθνείς χρηματοδοτικούς οργανισμούς (ΔΧΟ) και ευρωπαϊκούς διμερείς χρηματοδοτικούς οργανισμούς (ΕΔΧΟ). Αυτό θα απαιτήσει πρόσβαση σε πόρους που διατίθενται υπό ευνοϊκούς όρους και προοδευτική αύξηση των ανθρώπινων πόρων που διατίθενται για τις εξωτερικές δραστηριότητες της ΕΤΕπ. Η δραστηριότητα της ΕΤΕπ πρέπει επίσης να είναι συμπληρωματική προς τους στόχους και τις προτεραιότητες της ΕΕ που σχετίζονται με τη δημιουργία θεσμών και τις μεταρρυθμίσεις τομέων. Τέλος, η ΕΤΕπ πρέπει να καθορίσει δείκτες επιδόσεων οι οποίοι να συνδέονται με τις αναπτυξιακές πτυχές των σχεδίων και των αποτελεσμάτων τους.

(14) Με την έναρξη της ισχύος της συνθήκης της Λισαβόνας, έχει δημιουργηθεί η θέση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, ο οποίος είναι ταυτόχρονα και αντιπρόεδρος της Επιτροπής αρμόδιος για τις Εξωτερικές Σχέσεις, με στόχο την αύξηση του αντίκτυπου και της συνοχής των εξωτερικών σχέσεων της ΕΕ. Θα δημιουργηθεί μια νέα Ευρωπαϊκή Υπηρεσία Εξωτερικής Δράσης (ΕΥΕΔ) υπό την αρμοδιότητα του ύπατου εκπροσώπου. Επίσης, τα τελευταία χρόνια οι πολιτικές εξωτερικών σχέσεων της ΕΕ έχουν διευρυνθεί και ενισχυθεί. Αυτό συνέβη κυρίως για την προενταξιακή στρατηγική, για την ευρωπαϊκή πολιτική γειτονίας, για τη στρατηγική της ΕΕ για την Κεντρική Ασία, για τις ανανεωμένες εταιρικές σχέσεις με τη Λατινική Αμερική και τη Νοτιοανατολική Ασία και για τη στρατηγική εταιρική σχέση της ΕΕ με τη Ρωσία, την Κίνα και την Ινδία. Το ίδιο συνέβη και για τις αναπτυξιακές πολιτικές της ΕΕ, οι οποίες έχουν πλέον διευρυνθεί και περιλαμβάνουν όλες τις αναπτυσσόμενες χώρες. Από το 2007, οι εξωτερικές σχέσεις της ΕΕ υποστηρίζονται επίσης από νέα χρηματοοικονομικά μέσα, δηλαδή το μηχανισμό προενταξιακής βοήθειας (ΜΠΒ), το μηχανισμό ευρωπαϊκής γειτονίας και εταιρικής σχέσης (ΜΕΓΕΣ), το μηχανισμό για την αναπτυξιακή συνεργασία (ΜΑΣ), το ευρωπαϊκό μέσο για τη δημοκρατία και τα δικαιώματα του ανθρώπου (ΕΜΔΔΑ) και το μηχανισμό σταθερότητας.

(15) Η δραστηριότητα της ΕΤΕπ στις χώρες υπό προενταξιακό καθεστώς πρέπει να πραγματοποιείται στο πλαίσιο που καθορίστηκε στις εταιρικές σχέσεις προσχώρησης και στις ευρωπαϊκές εταιρικές σχέσεις οι οποίες θέτουν τις προτεραιότητες για κάθε χώρα και για το Κοσσυφοπέδιο δυνάμει του ψηφίσματος 1244 του Συμβουλίου Ασφαλείας των Ηνωμένων Εθνών (1999), με σκοπό να σημειωθεί πρόοδος στην προσέγγιση στην ΕΕ, και οι οποίες παρέχουν το πλαίσιο για τη βοήθεια από την ΕΕ. Η διαδικασία σταθεροποίησης και σύνδεσης (ΔΣΣ) αποτελεί το πλαίσιο πολιτικής της ΕΕ για τα δυτικά Βαλκάνια. Βασίζεται στην προοδευτική εταιρική σχέση, στην οποία η ΕΕ προσφέρει εμπορικές παραχωρήσεις, οικονομική και χρηματοδοτική βοήθεια και συμβατικές σχέσεις μέσω συμφωνιών σταθεροποίησης και σύνδεσης (ΣΣΣ). Η προενταξιακή χρηματοδοτική βοήθεια, μέσω του ΜΠΒ, βοηθά τις υποψήφιες και τις πιθανές υποψήφιες χώρες να προετοιμαστούν για τις υποχρεώσεις και τις προκλήσεις που συνεπάγεται η προσχώρηση στην ΕΕ. Αυτή η βοήθεια στηρίζει τη μεταρρυθμιστική διαδικασία, συμπεριλαμβανομένων των προετοιμασιών για ενδεχόμενη προσχώρηση. Εστιάζει στη δημιουργία θεσμών, την ευθυγράμμιση με το κοινοτικό κεκτημένο και την προετοιμασία για τις πολιτικές και τα μέσα της ΕΕ.

(16) Η δραστηριότητα της ΕΤΕπ στις χώρες που εμπίπτουν στην πολιτική γειτονίας πρέπει να πραγματοποιείται στο πλαίσιο της ευρωπαϊκής πολιτικής γειτονίας, με την οποία η ΕΕ επιδιώκει την ανάπτυξη ιδιαίτερης σχέσης με τις γειτονικές χώρες με σκοπό την καθιέρωση ενός χώρου ευημερίας και καλής γειτονίας, με βάση τις αξίες της ΕΕ και με χαρακτηριστικό τις στενές και ειρηνικές σχέσεις που βασίζονται στη συνεργασία. Για την επίτευξη των εν λόγω στόχων, η ΕΕ και οι εταίροι της εφαρμόζουν από κοινού συμφωνηθέντα διμερή σχέδια δράσης που καθορίζουν μια δέσμη προτεραιοτήτων, συμπεριλαμβανομένων πολιτικών ζητημάτων και ζητημάτων ασφάλειας, εμπορικών και οικονομικών θεμάτων, περιβαλλοντικών προβλημάτων και της ολοκλήρωσης των δικτύων μεταφορών και ενέργειας. Η Ένωση για τη Μεσόγειο, η Ανατολική Εταιρική Σχέση και η Συνέργεια του Ευξείνου Πόντου συνιστούν πολυμερείς και περιφερειακές πρωτοβουλίες συμπληρωματικές προς την ευρωπαϊκή πολιτική γειτονίας, οι οποίες στοχεύουν στην προώθηση της συνεργασίας μεταξύ της ΕΕ και της αντίστοιχης ομάδας γειτονικών χωρών εταίρων που αντιμετωπίζουν κοινές προκλήσεις ή/και μοιράζονται κοινό γεωγραφικό χώρο. Η Ένωση για τη Μεσόγειο στηρίζει τις βελτιωμένες κοινωνικοοικονομικές συνθήκες, την αλληλεγγύη, την περιφερειακή ολοκλήρωση, τη βιώσιμη ανάπτυξη και την απόκτηση γνώσεων, τονίζοντας την ανάγκη για αύξηση της χρηματοοικονομικής συνεργασίας για τη στήριξη περιφερειακών και διακρατικών σχεδίων. Η Ανατολική Εταιρική Σχέση επιδιώκει τη δημιουργία των απαραίτητων συνθηκών για την επιτάχυνση της πολιτικής σύνδεσης και της περαιτέρω οικονομικής ενοποίησης μεταξύ της ΕΕ και των Ανατολικών χωρών εταίρων. Η Ρωσική Ομοσπονδία και η ΕΕ έχουν μία ευρέος φάσματος στρατηγική εταιρική σχέση, διακριτή από την ευρωπαϊκή πολιτική γειτονίας και η οποία εκφράζεται μέσω των κοινών χώρων και των χαρτών πορείας. Αυτή συμπληρώνεται σε πολυμερές επίπεδο από τη Βόρεια Διάσταση, η οποία παρέχει ένα πλαίσιο συνεργασίας μεταξύ της ΕΕ, της Ρωσίας, της Νορβηγίας και της Ισλανδίας.

(17) Η δραστηριότητα της ΕΤΕπ στη Λατινική Αμερική πρέπει να πραγματοποιείται στο πλαίσιο της στρατηγικής εταιρικής σχέσης μεταξύ της ΕΕ, της Λατινικής Αμερικής και της Καραϊβικής. Όπως τονίζεται στην ανακοίνωση της Επιτροπής, του Σεπτεμβρίου του 2009, «Η Ευρωπαϊκή Ένωση και η Λατινική Αμερική: Εταιρική σχέση μεταξύ παγκόσμιων παραγόντων»[10], οι προτεραιότητες της ΕΕ στον τομέα της συνεργασίας με τη Λατινική Αμερική είναι η προώθηση της περιφερειακής ολοκλήρωσης και η εξάλειψη της φτώχειας και της κοινωνικής ανισότητας ώστε να προωθηθεί η βιώσιμη οικονομική και κοινωνική ανάπτυξη. Αυτοί οι στόχοι πολιτικής πρέπει να προωθηθούν λαμβάνοντας υπόψη το διαφορετικό επίπεδο ανάπτυξης των χωρών της Λατινικής Αμερικής. Πρέπει να επιδιωχθεί διμερής διάλογος σε τομείς κοινού ενδιαφέροντος για την ΕΕ και τη Λατινική Αμερική, συμπεριλαμβανομένου του περιβάλλοντος, της κλιματικής αλλαγής, της μείωσης του κινδύνου καταστροφών και της ενέργειας, της επιστήμης, της έρευνας, της τριτοβάθμιας εκπαίδευσης, της τεχνολογίας και της καινοτομίας.

(18) Η ΕΤΕπ πρέπει να είναι ενεργή στην Ασία, τόσο σε δυναμικές αναδυόμενες οικονομίες όσο και σε λιγότερο εύπορες χώρες. Σε αυτήν την ποικιλόμορφη περιοχή, η ΕΕ εμβαθύνει τις στρατηγικές εταιρικές σχέσεις της με την Κίνα και την Ινδία και σημειώνεται πρόοδος όσον αφορά τις διαπραγματεύσεις για νέες συμφωνίες εταιρικών σχέσεων και ελεύθερου εμπορίου με χώρες της Νοτιοανατολικής Ασίας. Παράλληλα, η αναπτυξιακή συνεργασία εξακολουθεί να αποτελεί θέμα προτεραιότητας της ημερήσιας διάταξης της ΕΕ για την Ασία, η αναπτυξιακή στρατηγική της ΕΕ για την περιοχή της Ασίας επιδιώκει την εξάλειψη της φτώχειας μέσω της στήριξης βιώσιμης οικονομικής ανάπτυξης ευρείας βάσης, την προώθηση πρόσφορου περιβάλλοντος και συνθηκών για εμπόριο και ολοκλήρωση εντός της περιοχής, τη βελτίωση της διακυβέρνησης, την αύξηση της πολιτικής και κοινωνικής σταθερότητας και τη στήριξη της επίτευξης των αναπτυξιακών στόχων της χιλιετίας του 2015. Οι πολιτικές αναπτύσσονται από κοινού για την αντιμετώπιση κοινών προκλήσεων, όπως η κλιματική αλλαγή, η αειφόρος ανάπτυξη, η ασφάλεια και η σταθερότητα, η διακυβέρνηση και τα ανθρώπινα δικαιώματα, καθώς και η πρόληψη και αντιμετώπιση φυσικών και ανθρώπινων καταστροφών.

(19) Η στρατηγική της ΕΕ για μια νέα εταιρική σχέση με την Κεντρική Ασία, η οποία εγκρίθηκε από το Ευρωπαϊκό Συμβούλιο τον Ιούνιο του 2007, έχει ενδυναμώσει τον περιφερειακό και το διμερή διάλογο, καθώς και τη συνεργασία της ΕΕ με τις χώρες της Κεντρικής Ασίας επί σημαντικών ζητημάτων τα οποία αντιμετωπίζει η περιοχή, όπως η μείωση της φτώχειας, η βιώσιμη ανάπτυξη και η σταθερότητα. Η εφαρμογή της στρατηγικής έχει σημειώσει σημαντική πρόοδο στους τομείς των ανθρώπινων δικαιωμάτων, του κράτους δικαίου, της χρηστής διακυβέρνησης και δημοκρατίας, της εκπαίδευσης, της οικονομικής ανάπτυξης, του εμπορίου και των επενδύσεων, της ενέργειας, των μεταφορών και των περιβαλλοντικών πολιτικών.

(20) Η δραστηριότητα της ΕΤΕπ στη Νότια Αφρική πρέπει να πραγματοποιείται στο πλαίσιο του εγγράφου στρατηγικής ανά χώρα μεταξύ της ΕΕ και της Νότιας Αφρικής. Οι τομείς προτεραιότητας που αναφέρονται στο έγγραφο στρατηγικής είναι η δημιουργία θέσεων εργασίας και η ανάπτυξη ικανότητας για παροχή υπηρεσιών και κοινωνική συνοχή. Οι δραστηριότητες της ΕΤΕπ στη Νότια Αφρική έχουν πραγματοποιηθεί σε μεγάλο βαθμό συμπληρωματικά προς το πρόγραμμα αναπτυξιακής συνεργασίας της Επιτροπής, και ειδικότερα μέσω της εστίασης της ΕΤΕπ στη στήριξη του ιδιωτικού τομέα και στις επενδύσεις για την επέκταση των υποδομών και των κοινωνικών υπηρεσιών (στεγαστικός τομέας, ηλεκτρική ενέργεια και υποδομές της τοπικής αυτοδιοίκησης). Η ενδιάμεση ανασκόπηση του εγγράφου στρατηγικής ανά χώρα για τη Νότια Αφρική έχει προτείνει την ενδυνάμωση των δράσεων στον τομέα της κλιματικής αλλαγής μέσω δραστηριοτήτων που στηρίζουν τη δημιουργία «πράσινων» θέσεων εργασίας.

(21) Προκειμένου να ενισχυθεί η συνοχή της συνολικής στήριξης από την ΕΕ στις σχετικές περιοχές, πρέπει να αναζητηθούν ευκαιρίες να συνδυαστεί καταλλήλως η χρηματοδότηση της ΕΤΕπ με τους δημοσιονομικούς πόρους της ΕΕ, εφόσον κρίνεται σκόπιμο, υπό μορφή, για παράδειγμα, εγγυήσεων, επιχειρηματικού κεφαλαίου και επιδοτήσεων επιτοκίου, συγχρηματοδότησης επενδύσεων, παράλληλα με την τεχνική βοήθεια για την προετοιμασία και την υλοποίηση των έργων, μέσω του ΜΠΒ, του ΜΕΓΕΣ, του μηχανισμού σταθερότητας, του ΕΜΔΔΑ και του ΜΑΣ.

(22) Σε όλα τα επίπεδα, από το στρατηγικό σχεδιασμό προηγούμενου σταδίου ως την ανάπτυξη σχεδίων επόμενου σταδίου, πρέπει να διασφαλιστεί ότι οι εξωτερικές χρηματοδοτικές δραστηριότητες της ΕΤΕπ συμμορφώνονται με τις πολιτικές εξωτερικών σχέσεων της ΕΕ και τους στόχους υψηλού επιπέδου που καθορίζονται στην παρούσα απόφαση και στηρίζουν τις εν λόγω πολιτικές και στόχους. Με σκοπό την αύξηση της συνοχής των εξωτερικών δράσεων της ΕΕ, θα πρέπει να ενδυναμωθεί περαιτέρω ο διάλογος για την πολιτική και τη στρατηγική μεταξύ της Επιτροπής, της ΕΥΕΔ και της ΕΤΕπ. Για τον ίδιο σκοπό, πρέπει να υπάρχει ενισχυμένη συνεργασία και έγκαιρη αμοιβαία ανταλλαγή πληροφοριών μεταξύ της ΕΤΕπ και της Επιτροπής σε επιχειρησιακό επίπεδο. Η έγκαιρη ανταλλαγή απόψεων μεταξύ της ΕΤΕπ, της Επιτροπής και της ΕΥΕΔ, κατά περίπτωση, κατά τη διαδικασία σύνταξης εγγράφων προγραμματισμού, έχει ιδιαίτερη σημασία προκειμένου να μεγιστοποιηθούν οι συνέργειες μεταξύ των δραστηριοτήτων της ΕΤΕπ και εκείνων που πραγματοποιεί η Επιτροπή.

(23) Τα πρακτικά μέτρα για τη σύνδεση των γενικών στόχων της εντολής και της υλοποίησής τους θα καθορισθούν σε περιφερειακές επιχειρησιακές κατευθυντήριες γραμμές που θα καταρτίσει η Επιτροπή σε συνεργασία με την ΕΤΕπ, κατόπιν διαβουλεύσεων με την ΕΥΕΔ για ζητήματα πολιτικής, κατά περίπτωση. Οι εν λόγω κατευθυντήριες γραμμές πρέπει να έχουν ως αφετηρία το ευρύτερο πλαίσιο πολιτικής της ΕΕ για κάθε περιοχή, να αντανακλούν τις στρατηγικές ανά χώρα της ΕΕ και να επιδιώκουν να διασφαλίζουν ότι η χρηματοδότηση της ΕΤΕπ είναι συμπληρωματική των αντίστοιχων πολιτικών, προγραμμάτων και μηχανισμών παροχής βοήθειας της ΕΕ στις διάφορες περιοχές. Οι κατευθυντήριες γραμμές πρέπει να υποβάλλονται στο Ευρωπαϊκό Κοινοβούλιο και το Συμβούλιο στο πλαίσιο της ετήσιας διαδικασίας υποβολής εκθέσεων για την εξωτερική εντολή της ΕΤΕπ από την Επιτροπή.

(24) Η ΕΤΕπ πρέπει να καταρτίσει, μετά από διαβουλεύσεις με την Επιτροπή, ενδεικτικό πολυετή προγραμματισμό του προγραμματισμένου όγκου των υπογραφών για τις χρηματοδοτικές δραστηριότητες της ΕΤΕπ, προκειμένου να εξασφαλιστεί ο κατάλληλος δημοσιονομικός σχεδιασμός για την τροφοδότηση του Ταμείου Εγγυήσεων. Η Επιτροπή πρέπει να λάβει υπόψη της τον εν λόγω σχεδιασμό στον τακτικό δημοσιονομικό προγραμματισμό που διαβιβάζεται στην αρμόδια για τον προϋπολογισμό αρχή.

(25) Η Επιτροπή πρέπει να μελετήσει την ανάπτυξη μιας «ευρωπαϊκής πλατφόρμας συνεργασίας και ανάπτυξης» με σκοπό τη βελτιστοποίηση της λειτουργίας των μηχανισμών για την ανάμιξη επιδοτήσεων και δανείων στις εξωτερικές περιοχές. Κατά τη μελέτη της, η Επιτροπή πρέπει να συμβουλεύεται την ΕΤΕπ, καθώς και τους άλλους ευρωπαϊκούς πολυμερείς και διμερείς χρηματοδοτικούς οργανισμούς. Αυτή η πλατφόρμα θα εξακολουθήσει να προωθεί συμφωνίες αμοιβαίας εμπιστοσύνης, με βάση το συγκριτικό πλεονέκτημα των διαφόρων οργανισμών, ενώ παράλληλα θα σέβεται το ρόλο και τα προνόμια των θεσμικών οργάνων της ΕΕ στην εφαρμογή του προϋπολογισμού της ΕΕ και των δανείων της ΕΤΕπ.

(26) Η ΕΤΕπ πρέπει να ενθαρρυνθεί των αύξηση των δράσεών της εκτός της ΕΕ χωρίς προσφυγή στην εγγύηση της ΕΕ προκειμένου να υποστηρίξει τους στόχους της εξωτερικής πολιτικής της ΕΕ, ιδίως στις χώρες με προενταξιακό καθεστώς και στις γειτονικές χώρες, καθώς και σε χώρες υψηλής πιστοληπτικής διαβάθμισης σε άλλες περιοχές, αλλά επίσης και σε χώρες χαμηλής πιστοληπτικής διαβάθμισης, εφόσον η ΕΤΕπ έχει τις κατάλληλες εγγυήσεις τρίτων μερών. Η ΕΤΕπ πρέπει να αναπτύξει, κατόπιν διαβουλεύσεων με την Επιτροπή, μια πολιτική λήψεως αποφάσεων κατανομής των σχεδίων είτε στην εντολή που καλύπτεται από την εγγύηση της ΕΕ είτε στη χρηματοδότηση ιδίου κινδύνου της ΕΤΕπ. Η εν λόγω πολιτική θα λαμβάνει υπόψη ιδίως την πιστοληπτική ικανότητα των εκάστοτε χωρών και σχεδίων.

(27) Η ΕΤΕπ πρέπει να επεκτείνει το εύρος των προσφερόμενων νέων και καινοτόμων χρηματοοικονομικών μέσων, μεταξύ άλλων και με την περαιτέρω εστίαση στην ανάπτυξη εγγυοδοτικών μέσων. Επιπλέον, η ΕΤΕπ πρέπει να ενθαρρυνθεί τη χορήγηση δανείων σε τοπικά νομίσματα και την έκδοση ομολόγων στις τοπικές αγορές, εφόσον οι χώρες εταίροι πραγματοποιούν τις απαραίτητες διαρθρωτικές μεταρρυθμίσεις, ιδίως στο χρηματοπιστωτικό τομέα, καθώς και άλλα μέτρα για τη διευκόλυνση της δραστηριότητας της ΕΤΕπ.

(28) Προκειμένου να διασφαλιστεί ότι η Τράπεζα πληροί τις απαιτήσεις της εντολής σε όλες τις περιφέρειες και υποπεριφέρειες, θα απαιτηθεί η διάθεση επαρκών ανθρώπινων και οικονομικών πόρων για τις εξωτερικές δραστηριότητες της ΕΤΕπ. Αυτό θα περιλαμβάνει κυρίως την επαρκή ικανότητα στήριξης των στόχων αναπτυξιακής συνεργασίας της ΕΕ, αύξησης της εστίασης στην εκ των προτέρων αξιολόγηση των περιβαλλοντικών, κοινωνικών και αναπτυξιακών πτυχών των δραστηριοτήτων της, καθώς και την ικανότητα αποτελεσματικής παρακολούθησης των σχεδίων κατά την εφαρμογή τους.

(29) Στις χρηματοδοτικές δραστηριότητές της εκτός της ΕΕ, οι οποίες εμπίπτουν στο πεδίο εφαρμογής της παρούσας απόφασης, η ΕΤΕπ πρέπει να επιδιώκει την περαιτέρω βελτίωση του συντονισμού και της συνεργασίας με ΔΧΟ και ΕΔΧΟ κατά περίπτωση, συμπεριλαμβανομένης, όπου ενδείκνυται, της συνεργασίας για τις τομεακές προϋποθέσεις και της αμοιβαίας εμπιστοσύνης για τις διαδικασίες, της χρήσης κοινής συγχρηματοδότησης και της συμμετοχής σε παγκόσμιες πρωτοβουλίες, όπως οι πρωτοβουλίες για την προώθηση του συντονισμού και της αποδοτικότητας της βοήθειας. Οι παραπάνω προσπάθειες πρέπει να βασίζονται στην αμοιβαιότητα μεταξύ της ΕΤΕπ και άλλων οργανισμών και απαιτούν να καταβληθεί αποτελεσματικά ισοδύναμη προσπάθεια από την ΕΤΕπ και από άλλους χρηματοδοτικούς οργανισμούς. Ειδικότερα, οι λεπτομέρειες για την υλοποίηση της χρηματοδότησης της ΕΤΕπ στις χώρες της ανατολικής γειτονίας και εταιρικής σχέσης, στην Κεντρική Ασία και την Τουρκία παρατίθενται στα τριμερή μνημόνια συμφωνίας μεταξύ της Επιτροπής, της ΕΤΕπ και της Ευρωπαϊκής Τράπεζας Ανασυγκρότησης και Ανάπτυξης.

(30) Η υποβολή εκθέσεων και η διαβίβαση πληροφοριών από την ΕΤΕπ στην Επιτροπή πρέπει να ενισχυθεί προκειμένου να επιτραπεί στην Επιτροπή να βελτιώσει την ετήσια έκθεσή της προς το Ευρωπαϊκό Κοινοβούλιο και το Συμβούλιο σχετικά με τις χρηματοδοτικές δραστηριότητες της ΕΤΕπ, οι οποίες πραγματοποιούνται στο πλαίσιο της παρούσας απόφασης. Η έκθεση πρέπει ειδικότερα να αξιολογεί τη συμμόρφωση των χρηματοδοτικών δραστηριοτήτων της ΕΤΕπ με την παρούσα απόφαση, λαμβάνοντας υπόψη τις επιχειρησιακές κατευθυντήριες γραμμές, καθώς και να περιλαμβάνει τμήματα όσον αφορά την προστιθέμενη αξία σύμφωνα με τις πολιτικές της ΕΕ και τμήματα όσον αφορά τη συνεργασία με την Επιτροπή, άλλους ΔΧΟ και διμερείς χορηγούς, συμπεριλαμβανομένης της συγχρηματοδότησης. Όπου είναι απαραίτητο, η έκθεση πρέπει να περιλαμβάνει αναφορές σε σημαντικές αλλαγές στις περιστάσεις οι οποίες θα δικαιολογούσαν περαιτέρω τροποποιήσεις στην εντολή πριν από το τέλος της περιόδου.

(31) Η διαχείριση των χρηματοδοτικών δραστηριοτήτων της ΕΤΕπ πρέπει να συνεχίσει να πραγματοποιείται σύμφωνα με τους κανόνες και τις διαδικασίες της ΕΤΕπ, συμπεριλαμβανομένων κατάλληλων μέτρων ελέγχου και μέτρων που λαμβάνονται για την πρόληψη της φοροδιαφυγής, καθώς και με τους συναφείς κανόνες και τις διαδικασίες που αφορούν το Ελεγκτικό Συνέδριο και την Ευρωπαϊκή Υπηρεσία Καταπολέμησης της Απάτης (OLAF),

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Εγγύηση της ΕΕ

1. Η Ευρωπαϊκή Ένωση παρέχει στην Ευρωπαϊκή Τράπεζα Επενδύσεων (ΕΤΕπ) εγγύηση από τον προϋπολογισμό της ΕΕ για τις πράξεις που υλοποιούνται εκτός της ΕΕ (εγγύηση της ΕΕ). Η εγγύηση της ΕΕ χορηγείται ως συνολική εγγύηση για μη εισπραχθείσες πληρωμές από την ΕΤΕπ, που οφείλονται όμως σε αυτήν, σε σχέση με δάνεια και εγγυήσεις δανείων για επενδυτικά σχέδια της ΕΤΕπ τα οποία είναι επιλέξιμα σύμφωνα με την παράγραφο 2.

2. Επιλέξιμα για την εγγύηση της ΕΕ είναι τα δάνεια και οι εγγυήσεις δανείων της ΕΤΕπ για επενδυτικά σχέδια τα οποία υλοποιούνται σε χώρες που διέπονται από την παρούσα απόφαση, και τα οποία έχουν χορηγηθεί σύμφωνα με τους κανόνες και τις διαδικασίες της ΕΤΕπ προς στήριξη των σχετικών στόχων εξωτερικής πολιτικής της ΕΕ, εφόσον η χρηματοδότηση της ΕΤΕπ έχει χορηγηθεί βάσει υπογραφείσας συμφωνίας, η οποία ούτε έχει λήξει ούτε έχει ακυρωθεί (χρηματοδοτικές δραστηριότητες της ΕΤΕπ).

3. Η εγγύηση της ΕΕ περιορίζεται στο 65% του συνολικού ποσού των πιστώσεων που έχουν εκταμιευθεί και των εγγυήσεων που έχουν χορηγηθεί στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα λοιπά συναφή ποσά.

4. Η εγγύηση της ΕΕ καλύπτει τις χρηματοδοτικές δραστηριότητες της ΕΤΕπ που θα υπογραφούν κατά την περίοδο που άρχισε την 1η Φεβρουαρίου 2007 και λήγει στις 31 Δεκεμβρίου 2013. Οι χρηματοδοτικές δραστηριότητες της ΕΤΕπ οι οποίες υπογράφηκαν στο πλαίσιο της απόφασης 2006/1016/ΕΚ του Συμβουλίου, της 19ης Δεκεμβρίου 2006, για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για σχέδια εκτός της Κοινότητας[11], της απόφασης 2008/847/ΕΚ του Συμβουλίου, της 4ης Νοεμβρίου 2008, σχετικά με την επιλεξιμότητα των χωρών της Κεντρικής Ασίας δυνάμει της απόφασης 2006/1016/ΕΚ για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για έργα εκτός Κοινότητας[12], καθώς και της απόφασης αριθ. 633/2009/ΕΚ, εξακολουθούν να επωφελούνται από την εγγύηση της ΕΕ στο πλαίσιο της παρούσας απόφασης.

5. Εάν, κατά τη λήξη της περιόδου η οποία αναφέρεται στην παράγραφο 4, το Ευρωπαϊκό Κοινοβούλιο και το Συμβούλιο δεν έχουν εκδώσει απόφαση για τη χορήγηση νέας εγγύησης της ΕΕ στην ΕΤΕπ για τις χρηματοδοτικές της δραστηριότητες εκτός ΕΕ βάσει πρότασης που υποβάλλεται από την Επιτροπή σύμφωνα με το άρθρο 13, η περίοδος αυτή παρατείνεται αυτόματα κατά 6 μήνες.

Άρθρο 2Ανώτατα όρια εντολών

1. Το ανώτατο όριο των χρηματοδοτικών δραστηριοτήτων της ΕΤΕπ για όλη την περίοδο 2007-2013, μείον τα ακυρωθέντα ποσά, δεν υπερβαίνει τα 27 .800.000.000 ευρώ, κατανεμημένα σε δύο μέρη:

α) γενική εντολή ύψους 25.800.000.000 ευρώ

β) εντολή για την κλιματική αλλαγή ύψους 2.000.000.000 ευρώ

2. Η γενική εντολή κατανέμεται σε δεσμευτικά περιφερειακά ανώτατα όρια και ενδεικτικά επιμέρους ανώτατα όρια, όπως ορίζεται στο παράρτημα Ι. Εντός των περιφερειακών ανώτατων ορίων, η ΕΤΕπ προοδευτικά διασφαλίζει την ισορροπημένη κατανομή ανά χώρα εντός των περιοχών που διέπονται από τη γενική εντολή.

3. Οι χρηματοδοτικές δραστηριότητες της ΕΤΕπ που διέπονται από τη γενική εντολή είναι εκείνες που επιδιώκουν τους στόχους οι οποίοι καθορίζονται στο άρθρο 3 της παρούσας απόφασης.

4. Η εντολή για την κλιματική αλλαγή καλύπτει χρηματοδοτικές δραστηριότητες της ΕΤΕπ σε όλες τις χώρες που καλύπτονται από την παρούσα απόφαση, εφόσον οι εν λόγω χρηματοδοτικές δραστηριότητες της ΕΤΕπ στηρίζουν το βασικό στόχο της πολιτικής της ΕΕ για την αντιμετώπιση της κλιματικής αλλαγής, μέσω της στήριξης σχεδίων για το μετριασμό των επιπτώσεων της κλιματικής αλλαγής και την προσαρμογή σε αυτήν, τα οποία συμβάλλουν στο συνολικό στόχο της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC), ιδίως με την αποφυγή ή τη μείωση των εκπομπών αερίων του θερμοκηπίου στους τομείς των ανανεώσιμων πηγών ενέργειας, της ενεργειακής απόδοσης και των βιώσιμων μεταφορών ή με την αύξηση της προσαρμοστικότητας στις αρνητικές επιπτώσεις της κλιματικής αλλαγής σε ευάλωτες χώρες, τομείς και κοινότητες. Η εντολή για την κλιματική αλλαγή εκτελείται σε στενή συνεργασία με την Επιτροπή, συνδυάζοντας, όπου είναι δυνατό και κατά περίπτωση, τη χρηματοδότηση της ΕΤΕπ με πόρους του προϋπολογισμού της ΕΕ.

5. Ωστόσο, όσον αφορά την εντολή για την κλιματική αλλαγή, η ΕΤΕπ επιδιώκει τη διασφάλιση ισορροπημένης κατανομής των χρηματοδοτικών δραστηριοτήτων που υπογράφονται σε όλες τις περιοχές οι οποίες καλύπτονται από το παράρτημα ΙΙ της παρούσας απόφασης, μέχρι τη λήξη της περιόδου που αναφέρεται στο άρθρο 1 παράγραφος 4. Ειδικότερα, η ΕΤΕπ διασφαλίζει ότι η περιοχή η οποία ορίζεται στο σημείο Α του παραρτήματος ΙΙ δεν λαμβάνει περισσότερο από το 40% του ποσού που διατίθεται στην εν λόγω εντολή, η περιοχή η οποία ορίζεται στο σημείο Β δεν λαμβάνει περισσότερο από το 50%, η περιοχή η οποία ορίζεται στο σημείο Γ δεν λαμβάνει περισσότερο από το 30% και η περιοχή η οποία ορίζεται στο σημείο Δ δεν λαμβάνει περισσότερο από το 10%.

Άρθρο 3Γενικοί στόχοι εντολής

1. Η εγγύηση της ΕΕ χορηγείται για χρηματοδοτικές δραστηριότητες της ΕΤΕπ που στηρίζουν τους ακόλουθους γενικούς στόχους:

α) Μετριασμός των επιπτώσεων της κλιματικής αλλαγής και προσαρμογή σε αυτήν, όπως ορίζεται στο άρθρο 2 παράγραφος 4.

β) Ανάπτυξη κοινωνικών και οικονομικών υποδομών, συμπεριλαμβανομένων των μεταφορών, της ενέργειας, των περιβαλλοντικών υποδομών και των τεχνολογιών των πληροφοριών και των επικοινωνιών (ΤΠΕ).

γ) Ανάπτυξη του τοπικού ιδιωτικού τομέα, και ειδικότερα στήριξη των μικρών και μεσαίων επιχειρήσεων.

2. Η περιφερειακή ολοκλήρωση μεταξύ χωρών εταίρων, συμπεριλαμβανομένης της οικονομικής ολοκλήρωσης μεταξύ χωρών με προενταξιακό καθεστώς, γειτονικών χωρών και της ΕΕ, αποτελεί βασικό στόχο για τις χρηματοδοτικές δραστηριότητες της ΕΤΕπ στο πλαίσιο των τομέων που καλύπτονται από την παράγραφο 1.

3. Η ΕΤΕπ αυξάνει προοδευτικά τη δραστηριότητά της σε κοινωνικούς τομείς, όπως η υγεία και η εκπαίδευση.

Άρθρο 4Καλυπτόμενες χώρες

1. Ο κατάλογος των επιλέξιμων ή δυνάμει επιλέξιμων χωρών για χρηματοδότηση από την ΕΤΕπ βάσει εγγύησης της ΕΕ παρατίθεται στο παράρτημα IΙ.

2. Όσον αφορά τις χώρες οι οποίες αναφέρονται στο παράρτημα ΙI και φέρουν την ένδειξη «*» και όσον αφορά άλλες χώρες οι οποίες δεν αναφέρονται στο παράρτημα ΙI, η επιλεξιμότητα για χρηματοδότηση από την ΕΤΕπ βάσει εγγύησης της ΕΕ αποφασίζεται από το Ευρωπαϊκό Κοινοβούλιο και το Συμβούλιο κατά περίπτωση, σύμφωνα με τη συνήθη νομοθετική διαδικασία.

3. Η εγγύηση της ΕΕ καλύπτει μόνον τις χρηματοδοτικές δραστηριότητες της ΕΤΕπ που πραγματοποιούνται σε επιλέξιμες χώρες οι οποίες έχουν συνάψει συμφωνία-πλαίσιο με την ΕΤΕπ, με την οποία καθορίζονται οι νομικοί όροι βάσει των οποίων πρόκειται να πραγματοποιηθούν οι εν λόγω δραστηριότητες.

4. Σε περίπτωση σοβαρής ανησυχίας σχετικά με την πολιτική ή οικονομική κατάσταση σε κάποια συγκεκριμένη χώρα, το Ευρωπαϊκό Κοινοβούλιο και το Συμβούλιο μπορούν να αποφασίσουν την αναστολή νέας χρηματοδότησης της ΕΤΕπ βάσει εγγύησης της ΕΕ στην εν λόγω χώρα, σύμφωνα με τη συνήθη νομοθετική διαδικασία.

5. Η εγγύηση της ΕΕ δεν καλύπτει τις χρηματοδοτικές δραστηριότητες της ΕΤΕπ σε κάποια συγκεκριμένη χώρα, εφόσον η συμφωνία σχετικά με τις δραστηριότητες αυτές έχει υπογραφεί μετά την προσχώρηση της εν λόγω χώρας στην Ευρωπαϊκή Ένωση.

Άρθρο 5Συμβολή των δραστηριοτήτων της ΕΤΕπ στις πολιτικές της ΕΕ

1. Η Επιτροπή καταρτίζει, από κοινού με την ΕΤΕπ, περιφερειακές επιχειρησιακές κατευθυντήριες γραμμές για τη χρηματοδότηση της ΕΤΕπ στο πλαίσιο της παρούσας απόφασης. Κατά τη σύνταξη των εν λόγω κατευθυντήριων γραμμών, η Επιτροπή και η ΕΤΕπ ζητούν τη γνώμη της Ευρωπαϊκής Υπηρεσίας Εξωτερικής Δράσης (ΕΥΕΔ) για θέματα πολιτικής, κατά περίπτωση. Οι επιχειρησιακές κατευθυντήριες γραμμές έχουν ως στόχο να διασφαλίσουν ότι η χρηματοδότηση της ΕΤΕπ στηρίζει τις πολιτικές της ΕΕ και έχουν ως αφετηρία το ευρύτερο πλαίσιο περιφερειακής πολιτικής της ΕΕ, το οποίο ορίζεται από την Επιτροπή και την ΕΥΕΔ, κατά περίπτωση. Ειδικότερα, οι επιχειρησιακές κατευθυντήριες γραμμές διασφαλίζουν ότι η χρηματοδότηση της ΕΤΕπ είναι συμπληρωματική των αντίστοιχων πολιτικών, προγραμμάτων και μηχανισμών παροχής βοήθειας της ΕΕ στις διάφορες περιοχές, λαμβάνοντας υπόψη τα ψηφίσματα του Ευρωπαϊκού Κοινοβουλίου και τις αποφάσεις και τα συμπεράσματα του Συμβουλίου. Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις κατευθυντήριες γραμμές που έχουν καταρτιστεί. Εντός του πλαισίου που καθορίζεται από τις επιχειρησιακές κατευθυντήριες γραμμές, η ΕΤΕπ καθορίζει αντίστοιχες στρατηγικές χρηματοδότησης και διασφαλίζει την εφαρμογή τους.

2. Η συνοχή των χρηματοδοτικών δραστηριοτήτων της ΕΤΕπ με τους στόχους εξωτερικής πολιτικής της ΕΕ παρακολουθείται σύμφωνα με το άρθρο 10.

3. Χρηματοδοτική δραστηριότητα της ΕΤΕπ δεν περιλαμβάνεται στην κάλυψη που παρέχεται από την εγγύηση της ΕΕ, εφόσον η Επιτροπή διατυπώσει αρνητική γνώμη για τη δραστηριότητα αυτή στο πλαίσιο της διαδικασίας που προβλέπει το άρθρο 19 του καταστατικού της ΕΤΕπ.

Άρθρο 6Αξιολόγηση από την ΕΤΕπ των σχετικών με την ανάπτυξη πτυχών των σχεδίων

1. Η ΕΤΕπ επιδεικνύει τη δέουσα εις βάθος επιμέλεια για τις σχετικές με την ανάπτυξη πτυχές των σχεδίων που καλύπτονται από την εγγύηση της ΕΕ. Οι κανόνες και οι διαδικασίες της ΕΤΕπ περιλαμβάνουν τις αναγκαίες διατάξεις σχετικά με την αξιολόγηση των περιβαλλοντικών και κοινωνικών επιπτώσεων των σχεδίων και των πτυχών που αφορούν τα ανθρώπινα δικαιώματα, προκειμένου να διασφαλιστεί ότι στο πλαίσιο της παρούσας απόφασης στηρίζονται μόνο σχέδια τα οποία είναι βιώσιμα από οικονομικής, χρηματοδοτικής, περιβαλλοντικής και κοινωνικής σκοπιάς.

Η αξιολόγηση περιλαμβάνει, κατά περίπτωση, εκτίμηση του τρόπου με τον οποίο μπορούν να ενισχυθούν, μέσω τεχνικής βοήθειας, οι ικανότητες των δικαιούχων της χρηματοδότησης της ΕΤΕπ, καθ' όλη τη διάρκεια του κύκλου του σχεδίου.

2. Εκτός από την εκ των προτέρων αξιολόγηση των σχετικών με την ανάπτυξη πτυχών, η ΕΤΕπ πρέπει κατά την υλοποίηση σχεδίου να ενισχύει την παρακολούθηση, μεταξύ άλλων, της αναπτυξιακής επίπτωσης του σχεδίου.

Άρθρο 7 Συνεργασία με την Επιτροπή και την Ευρωπαϊκή Υπηρεσία Εξωτερικής Δράσης

1. Η συνοχή των εξωτερικών δράσεων της ΕΤΕπ με τους στόχους εξωτερικής πολιτικής της ΕΕ ενισχύεται, με σκοπό τη μεγιστοποίηση των συνεργειών μεταξύ των χρηματοδοτικών πράξεων της ΕΤΕπ και των δημοσιονομικών πόρων της ΕΕ, ιδίως μέσω του καθορισμού των επιχειρησιακών κατευθυντήριων γραμμών κατά το άρθρο 5, καθώς και μέσω του τακτικού και συστηματικού διαλόγου και της έγκαιρης ανταλλαγής πληροφοριών όσον αφορά:

α) στρατηγικά έγγραφα που έχει συντάξει η Επιτροπή ή/και η ΕΥΕΔ, κατά περίπτωση, όπως είναι τα έγγραφα στρατηγικής ανά χώρα και ανά περιοχή, τα ενδεικτικά προγράμματα, τα σχέδια δράσης και τα προενταξιακά έγγραφα·

β) τα έγγραφα στρατηγικού σχεδιασμού και τα υπό μελέτη σχέδια της ΕΤΕπ·

γ) άλλα πολιτικά και επιχειρησιακά θέματα.

2. Η συνεργασία πραγματοποιείται ανά περιφέρεια, λαμβάνοντας υπόψη το ρόλο της ΕΤΕπ καθώς και τις πολιτικές της ΕΕ σε κάθε περιοχή.

Άρθρο 8Συνεργασία με άλλους διεθνείς χρηματοδοτικούς οργανισμούς

1. Οι χρηματοδοτικές δραστηριότητες της ΕΤΕπ διεξάγονται σε αυξανόμενο βαθμό, κατά περίπτωση, σε συνεργασία με άλλους διεθνείς χρηματοδοτικούς οργανισμούς ή ευρωπαϊκούς διμερείς χρηματοδοτικούς οργανισμούς, για τη μεγιστοποίηση συνεργειών, συνεργασίας και αποδοτικότητας και τη διασφάλιση εύλογου καταμερισμού των κινδύνων και συνεκτικών όρων επιλεξιμότητας όσον αφορά το σχέδιο και τον τομέα.

2. Η συνεργασία κατά την παράγραφο 1 διευκολύνεται μέσω συντονισμού που παρέχεται κυρίως στο πλαίσιο μνημονίων συμφωνίας ή άλλων περιφερειακών πλαισίων συνεργασίας της ΕΕ, κατά περίπτωση, μεταξύ της Επιτροπής, της ΕΤΕπ και των κυριότερων διεθνών χρηματοδοτικών οργανισμών και ευρωπαϊκών διμερών χρηματοδοτικών οργανισμών που δραστηριοποιούνται στις διάφορες περιοχές.

Άρθρο 9Κάλυψη και όροι της εγγύησης της ΕΕ

1. Για τις χρηματοδοτικές δραστηριότητες της ΕΤΕπ που συνάπτονται με κράτος ή με την εγγύηση κράτους και για άλλες χρηματοδοτικές δραστηριότητες της ΕΤΕπ που συνάπτονται με περιφερειακές ή τοπικές αρχές ή κρατικές ή/και ελεγχόμενες από το κράτος δημόσιες επιχειρήσεις ή οργανισμούς, εφόσον για αυτές τις άλλες χρηματοδοτικές πράξεις της ΕΤΕπ υπάρχει κατάλληλη εκτίμηση του πιστωτικού κινδύνου από την ΕΤΕπ η οποία λαμβάνει υπόψη την κατάσταση πιστωτικού κινδύνου της εκάστοτε χώρας, η εγγύηση της ΕΕ καλύπτει όλες τις πληρωμές που δεν εισπράχθηκαν από την ΕΤΕπ, αλλά που οφείλονται σε αυτήν («συνολική εγγύηση»).

2. Για τους σκοπούς της παραγράφου 1, η Δυτική Όχθη και η Λωρίδα της Γάζας εκπροσωπούνται από την Παλαιστινιακή Αρχή και το Κοσσυφοπέδιο δυνάμει του ψηφίσματος 1244 του Συμβουλίου Ασφαλείας των Ηνωμένων Εθνών (1999) εκπροσωπείται από την αποστολή των Ηνωμένων Εθνών στο Κοσσυφοπέδιο ή από διοίκηση που καθορίζεται στις κατά το άρθρο 5 της παρούσας απόφασης κατευθυντήριες γραμμές.

3. Για τις χρηματοδοτικές δραστηριότητες της ΕΤΕπ, πλην όσων αναφέρονται στην παράγραφο 1, η εγγύηση της ΕΕ καλύπτει όλες τις πληρωμές που δεν εισπράχθηκαν από την ΕΤΕπ, αλλά που οφείλονται σε αυτήν, εφόσον η μη είσπραξη προκλήθηκε από την επέλευση ενός από τους εξής κινδύνους πολιτικής φύσης («εγγύηση έναντι πολιτικών κινδύνων»):

α) μη μεταφορά συναλλάγματος·

β) απαλλοτρίωση·

γ) πόλεμος ή εμφύλια αναταραχή·

δ) αρνησιδικία σε περίπτωση αθέτησης συμβατικών υποχρεώσεων.

4. Η ΕΤΕπ αναπτύσσει, κατόπιν διαβουλεύσεων με την Επιτροπή, σαφή και διαφανή πολιτική κατανομής για τη λήψη απόφασης σχετικά με την πηγή χρηματοδότησης των δραστηριοτήτων που είναι επιλέξιμες τόσο για κάλυψη από την εγγύηση της ΕΕ, όσο και για χρηματοδότηση ιδίου κινδύνου της ΕΤΕπ.

Άρθρο 10Υποβολή ετήσιας έκθεσης και λογιστική

1. Η Επιτροπή υποβάλλει ανά έτος έκθεση στο Ευρωπαϊκό Κοινοβούλιο και στο Συμβούλιο για τις χρηματοδοτικές δραστηριότητες της ΕΤΕπ που πραγματοποιήθηκαν στο πλαίσιο της παρούσας απόφασης. Η έκθεση περιλαμβάνει αξιολόγηση των χρηματοδοτικών δραστηριοτήτων της ΕΤΕπ σε επίπεδο έργου, τομέα, χώρας και περιφέρειας, καθώς και της συμβολής των χρηματοδοτικών δραστηριοτήτων της ΕΤΕπ στην επίτευξη των στόχων εξωτερικής πολιτικής και των στρατηγικών στόχων της ΕΕ. Η έκθεση περιλαμβάνει ιδίως αξιολόγηση της συμμόρφωσης των χρηματοδοτικών δραστηριοτήτων της ΕΤΕπ προς την παρούσα απόφαση, λαμβάνοντας υπόψη τις κατά το άρθρο 5 επιχειρησιακές κατευθυντήριες γραμμές, και περιλαμβάνει τμήματα όσον αφορά την προστιθέμενη αξία για την επίτευξη των στόχων της πολιτικής της ΕΕ καθώς και όσον αφορά τη συνεργασία με την Επιτροπή και άλλους διεθνείς χρηματοδοτικούς οργανισμούς και διμερείς οργανισμούς, συμπεριλαμβανομένης της συγχρηματοδότησης.

2. Για τους σκοπούς της παραγράφου 1, η ΕΤΕπ διαβιβάζει στην Επιτροπή ετήσιες εκθέσεις σχετικά με τις χρηματοδοτικές δραστηριότητες της ΕΤΕπ που πραγματοποιήθηκαν στο πλαίσιο της παρούσας απόφασης σε επίπεδο σχεδίου, τομέα, χώρας και περιφέρειας και σχετικά με την εκπλήρωση των στόχων εξωτερικής πολιτικής και των στρατηγικών στόχων της ΕΕ, συμπεριλαμβανομένης της συνεργασίας με την Επιτροπή καθώς και με άλλους διεθνείς χρηματοδοτικούς οργανισμούς και διμερείς οργανισμούς.

3. Η ΕΤΕπ παρέχει στην Επιτροπή στατιστικά, χρηματοοικονομικά και λογιστικά δεδομένα για κάθε μία από τις χρηματοδοτικές δραστηριότητες της ΕΤΕπ, τα οποία είναι αναγκαία για την εκπλήρωση των καθηκόντων ενημέρωσης που υπέχει η Επιτροπή ή για την ικανοποίηση των αιτημάτων του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών δραστηριοτήτων της ΕΤΕπ.

4. Για τους σκοπούς της λογιστικής και της ενημέρωσης της Επιτροπής όσον αφορά τους κινδύνους που καλύπτονται από τη συνολική εγγύηση, η ΕΤΕπ παρέχει στην Επιτροπή αξιολόγηση των κινδύνων της ΕΤΕπ και πληροφορίες σχετικά με την ταξινόμηση των χρηματοδοτικών δραστηριοτήτων της ΕΤΕπ που αφορούν δανειζόμενους ή εγγυημένους οφειλέτες, πλην των κρατών.

5. Η ΕΤΕπ επιβαρύνεται με το κόστος παροχής των πληροφοριών κατά τις παραγράφους 2, 3 και 4.

Άρθρο 11Ανάκτηση πληρωμών που πραγματοποιήθηκαν από την Επιτροπή

1. Εάν η Επιτροπή πραγματοποιήσει πληρωμή στο πλαίσιο της εγγύησης της ΕΕ, η ΕΤΕπ προβαίνει, εξ ονόματος και για λογαριασμό της Επιτροπής, στην ανάκτηση των απαιτήσεων για τα ποσά που έχουν καταβληθεί.

2. Η ΕΤΕπ και η Επιτροπή συνάπτουν συμφωνία στην οποία καθορίζονται οι λεπτομερείς διατάξεις και οι διαδικασίες που συνδέονται με την ανάκτηση των απαιτήσεων, το αργότερο κατά την ημερομηνία σύναψης της συμφωνίας κατά το άρθρο 12.

Άρθρο 12Εγγυητική συμφωνία

Η ΕΤΕπ και η Επιτροπή συνάπτουν εγγυητική συμφωνία, όπου καθορίζονται οι λεπτομερείς διατάξεις και οι διαδικασίες που αφορούν την εγγύηση της ΕΕ.

Άρθρο 13Επανεξέταση

Η Επιτροπή υποβάλει στο Ευρωπαϊκό Κοινοβούλιο και το Συμβούλιο πρόταση για τη θέσπιση εγγύησης της ΕΕ στο πλαίσιο του επόμενου δημοσιονομικού πλαισίου, κατά περίπτωση.

Άρθρο 14 Υποβολή τελικής έκθεσης

Η Επιτροπή υποβάλει, έως τις 31 Οκτωβρίου 2014, τελική έκθεση σχετικά με την εφαρμογή της παρούσας απόφασης.

Άρθρο 15Κατάργηση

Η απόφαση αριθ. 633/2009/EΚ καταργείται.

Άρθρο 16Έναρξη ισχύος

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

ΠΕΡΙΦΕΡΕΙΑΚΑ ΑΝΩΤΑΤΑ ΟΡΙΑ ΤΗΣ ΓΕΝΙΚΗΣ ΕΝΤΟΛΗΣ

Α. Χώρες με προενταξιακό καθεστώς: 8.700.000.000ευρώ·

Β. Χώρες υπό καθεστώς γειτνίασης και εταιρικής σχέσης: 12.400.000.000ευρώ·

που αναλύονται στα εξής ενδεικτικά επιμέρους ανώτατα όρια:

i) Μεσογειακές χώρες: 8.700.000.000ευρώ·

ii) Ανατολική Ευρώπη, Νότιος Καύκασος και Ρωσία: 3.700.000.000ευρώ·

Γ. Ασία και Λατινική Αμερική: 3.800.000.000ευρώ·

που αναλύονται στα εξής ενδεικτικά επιμέρους ανώτατα όρια :

i) Λατινική Αμερική: 2.800.000.000ευρώ·

ii) Ασία (συμπεριλαμβανομένης της Κεντρικής Ασίας): 1.000.000.000ευρώ·

Δ. Δημοκρατία της Νότιας Αφρικής: 900.000.000ευρώ·

Εντός των περιφερειακών ανώτατων ορίων της γενικής εντολής, τα διοικητικά όργανα της ΕΤΕπ μπορούν να αποφασίσουν την ανακατανομή μεταξύ των ενδεικτικών υποπεριφερειακών ανώτατων ορίων ποσού ίσου προς το 10% των περιφερειακών ανώτατων ορίων.

ΠΑΡΑΡΤΗΜΑ II

ΕΠΙΛΕΞΙΜΕΣ Ή ΔΥΝΑΜΕΙ ΕΠΙΛΕΞΙΜΕΣ ΠΕΡΙΟΧΕΣ ΚΑΙ ΧΩΡΕΣ

Α. Χώρες με προενταξιακό καθεστώς

1. Υποψήφιες χώρες

Κροατία, Τουρκία, πρώην Γιουγκοσλαβική Δημοκρατία της Μακεδονίας.

2. Δυνητικά υποψήφιες χώρες

Αλβανία, Βοσνία και Ερζεγοβίνη, Μαυροβούνιο, Σερβία, Κοσσυφοπέδιο δυνάμει του ψηφίσματος 1244 του Συμβουλίου Ασφαλείας των Ηνωμένων Εθνών (1999), Ισλανδία.

Β. Χώρες υπό καθεστώς γειτνίασης και εταιρικής σχέσης

1. Μεσογειακές χώρες

Αλγερία, Αίγυπτος, Δυτική Όχθη και Λωρίδα της Γάζας, Ισραήλ, Ιορδανία, Λίβανος, Λιβύη, Μαρόκο, Συρία, Τυνησία.

2. Ανατολική Ευρώπη, Νότιος Καύκασος και Ρωσία

Ανατολική Ευρώπη: Δημοκρατία της Μολδαβίας, Ουκρανία, Λευκορωσία·

Νότιος Καύκασος: Αρμενία, Αζερμπαϊτζάν, Γεωργία·

Ρωσία.

Γ. Ασία και Λατινική Αμερική

1. Λατινική Αμερική

Αργεντινή, Βολιβία, Βραζιλία, Χιλή, Κολομβία, Κόστα Ρίκα, Κούβα (*), Ισημερινός, Ελ Σαλβαδόρ, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Ουρουγουάη, Βενεζουέλα.

2. Ασία

Ασία (εκτός της Κεντρικής Ασίας): Αφγανιστάν (*), Μπαγκλαντές, Μπουτάν (*), Μπρούνεϊ, Καμπότζη, Κίνα (συμπεριλαμβανομένων των ειδικών διοικητικών περιοχών Χονγκ Κονγκ και Μακάο), Ινδία, Ινδονησία, Ιράκ, Νότιος Κορέα, Λάος, Μαλαισία, Μαλβίδες, Μογγολία, Νεπάλ, Πακιστάν, Φιλιππίνες, Σιγκαπούρη, Σρι Λάνκα, Ταϊβάν (*), Ταϊλάνδη, Βιετνάμ, Υεμένη.

Κεντρική Ασία: Καζακστάν, Κιργισία, Τατζικιστάν, Τουρκμενιστάν, Ουζμπεκιστάν.

Δ. Νότια Αφρική: Δημοκρατία της Νότιας Αφρικής.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Πρόταση για απόφαση του Ευρωπαϊκού Κοινοβουλίου και του Συμβουλίου για τη χορήγηση εγγύησης της ΕΕ στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της ΕΕ

2. ΠΛΑΙΣΙΟ ΔΒΔ / ΠΒΔ

Τομέας(είς) πολιτικής και σχετική(ές) δραστηριότητα(ες):

Τομέας πολιτικής: Οικονομικές και χρηματοδοτικές υποθέσεις

Δραστηριότητα ΠΒΔ: Χρηματοοικονομικές δραστηριότητες και μέσα

3. ΚΟΝΔΥΛΙΑ ΠΡΟΫΠΟΛΟΓΙΣΜΟΥ

3.1. Κονδύλια προϋπολογισμού (επιχειρησιακά κονδύλια και συναφή κονδύλια τεχνικής και διοικητικής βοήθειας (πρώην κονδύλια B.A) συμπεριλαμβανομένων των ονομασιών τους

01 04 01 06 – «Εγγύηση της Ευρωπαϊκής Κοινότητας για τα δάνεια της ΕΤΕπ σε τρίτες χώρες»

01 04 01 14 – «Τροφοδότηση του Ταμείου Εγγυήσεων»

3.2. Διάρκεια της δράσης και της δημοσιονομικής επίπτωσης

Τα δάνεια και οι εγγυήσεις δανείων που χορηγούνται από την ΕΤΕπ με την κάλυψη της εγγύησης της ΕΕ («Χρηματοδοτικές δραστηριότητες της ΕΤΕπ») μπορούν να υπογραφούν από την ΕΤΕπ από το 2007 έως το 2013. Προβλέπεται παράταση έξι μηνών εάν το Ευρωπαϊκό Κοινοβούλιο και το Συμβούλιο δεν έχουν εκδώσει, μέχρι τα τέλη του 2013, απόφαση για τη χορήγηση νέας εγγύησης της ΕΕ στην ΕΤΕπ για τις χρηματοδοτικές της δραστηριότητες εκτός της ΕΕ. Η συνολική διάρκεια της δράσης και της δημοσιονομικής της επίπτωσης πρόκειται να καθοριστεί, ωστόσο, από τη διάρκεια των χρηματοδοτικών δραστηριοτήτων της ΕΤΕπ που θα έχουν υπογραφεί. Όπως προβλέπεται στην εγγυητική συμφωνία που υπογράφηκε μεταξύ της Επιτροπής και της ΕΤΕπ, οι εκταμιεύσεις των δραστηριοτήτων που έχουν υπογραφεί πρέπει να πραγματοποιηθούν εντός επτά ετών από τη λήξη της εντολής.

3.3. Δημοσιονομικά χαρακτηριστικά

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικής προοπτικής |

01 04 01 06 01 04 01 14 | ΔΠ[13] ΔΠ[14] | ΟΧΙ ΟΧΙ | ΟΧΙ ΟΧΙ | ΟΧΙ ΟΧΙ | 4 4 |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

- 01 04 01 06 – «Εγγύηση της Ευρωπαϊκής Κοινότητας για τα δάνεια της ΕΤΕπ σε τρίτες χώρες»

Η εγγραφή στον προϋπολογισμό («π.υ.») που αντικατοπτρίζει την εγγύηση από τον προϋπολογισμό για τα δάνεια της ΕΤΕπ σε τρίτες χώρες θα ενεργοποιηθεί μόνο σε περίπτωση πραγματικής κατάπτωσης της εγγύησης, η οποία δεν θα μπορεί να καλύπτεται πλήρως από το Ταμείο Εγγυήσεων.

- 01 04 01 14 – «Τροφοδότηση του Ταμείου Εγγυήσεων»

Το Ταμείο Εγγυήσεων για τις εξωτερικές δράσεις πρέπει να τροφοδοτείται σύμφωνα με τον κανονισμό για το Ταμείο Εγγυήσεων[15]. Σύμφωνα με τον εν λόγω κανονισμό, τα δάνεια τροφοδοτούνται με βάση το εκκρεμές ποσό στο τέλος του έτους. Το ποσό τροφοδότησης υπολογίζεται στην αρχή του έτους «ν», ως η διαφορά μεταξύ του ποσού-στόχου (9% του εκκρεμούς ποσού) και της αξίας των καθαρών διαθεσίμων του Ταμείου στο τέλος του έτους «ν–1». Το εν λόγω ποσό της τροφοδότησης εισάγεται στο έτος «ν» στο προσχέδιο προϋπολογισμού του έτους «ν+1» και καταβάλλεται πραγματικά με μια πράξη στην αρχή του έτους «ν+1» από τη γραμμή του προϋπολογισμού 01 04 01 12.

Ο κατωτέρω πίνακας συνοψίζει τους εκτιμώμενους δημοσιονομικούς πόρους που απαιτούνται για τη χρηματοδότηση του Ταμείου Εγγυήσεων μεταξύ 2007 και 2013. Τα στοιχεία που αφορούν την περίοδο 2007-2010 αντιπροσωπεύουν την πραγματική εκτέλεση του προϋπολογισμού. Οι υπολογισμοί βασίζονται στην προτεινόμενη δανειοδοτική εντολή της ΕΤΕπ ύψους 27,8 δισ. ευρώ μεταξύ του 2007 και 2013, εκ των οποίων 2 δισ. ευρώ για την προαιρετική εντολή.

Είναι σκόπιμο να επισημανθεί ότι το Ταμείο Εγγυήσεων καλύπτει επίσης μακροοικονομική υποστήριξη και δάνεια Ευρατόμ, τα οποία δεν εμπίπτουν στο πεδίο εφαρμογής της προτεινόμενης απόφασης. Επομένως, οι δημοσιονομικές ανάγκες λαμβάνουν υπόψη τις υφιστάμενες πράξεις που έχουν υπογραφεί, καθώς και ενδεχόμενες νέες πράξεις στο πλαίσιο αυτών των δύο δραστηριοτήτων.

- Οι προβλεπόμενες ανάγκες για τροφοδότηση του Ταμείου Εγγυήσεων κατά την περίοδο 2012-2013 βασίζονται στον εκτιμώμενο από την ΕΤΕπ όγκο των υπογραφών και των εκταμιεύσεων. Είναι σκόπιμο να σημειωθεί ότι τα εν λόγω ετήσια στοιχεία θα ποικίλλουν, ανάλογα με τον πραγματικό ρυθμό υπογραφών, εκταμιεύσεων και αποπληρωμής των δανείων. Οι προβλέψεις λαμβάνουν υπόψη τις επιπτώσεις της «προαιρετικής εντολής» ύψους 2 δισ. ευρώ στην τροφοδότηση του Ταμείου Εγγυήσεων. Με βάση το ποσοστό τροφοδότησης ύψους 9%, η δημοσιονομική επίπτωση της κατανομής των 2 δισ. ευρώ στην τροφοδότηση του Ταμείου θα ανέρχεται κατ’ ανώτατο όριο σε 180 εκατ. ευρώ για την περίοδο 2012-2020, εφόσον τα αντίστοιχα δάνεια εκταμιεύονται πλήρως.

Στο δημοσιονομικό προγραμματισμό του τομέα 4, διατέθηκαν πιστώσεις 1,4 δισ. ευρώ, με ομοιόμορφο καταμερισμό 200 εκατ. ευρώ ετησίως. Το συνολικό προγραμματισμένο ποσό των 1,4 δισ. ευρώ θα διατηρηθεί και θα αντιστοιχεί στις «ανώτατες δημοσιονομικές ανάγκες». Είναι δυνατόν να σημειωθεί υπέρβαση αυτού του αρχικά προβλεφθέντος ετήσιου ποσού ύψους 200 εκατ. ευρώ, το 2012 και το 2013, λαμβανομένης υπόψη της εξέλιξης των όγκων εκταμίευσης, καθώς και αρνητικών εξελίξεων, όπως σώρευση αδυναμίας πληρωμών[16] και αρνητική αποτίμηση στοιχείων ενεργητικού[17], με σκοπό να αντιμετωπιστούν ακραίες καταστάσεις, όπως φαίνεται στις συνολικές «μέγιστες ανάγκες προϋπολογισμού» (βλ. κατωτέρω πίνακα).

Οι δημοσιονομικές ανάγκες, οι οποίες υπολογίζονται με βάση την «κανονική» και την κατ’ εξαίρεση τροφοδότηση του Ταμείου Εγγυήσεων, καταγράφονται λεπτομερώς στον κατωτέρω πίνακα (πραγματικά ποσά για την περίοδο 2007-2011).

Επιχειρησιακές δαπάνες[18] |

Πιστώσεις ανάληψης υποχρεώσεων (ΠΑΥ) | 8.1. | α | 138,9 | 326,0 | 271,0 |

Πιστώσεις πληρωμών (ΠΠ) | β | 138,9 | 326,0 | 271,0 |

Διοικητικές δαπάνες περιλαμβανόμενες στο ποσό αναφοράς[19] |

Τεχνική και διοικητική βοήθεια (ΜΔΠ) | 8.2.4. | γ |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 138,9 | 326,0 | 271,0 |

Πιστώσεις πληρωμών | β+γ | 138,9 | 326,0 | 271,0 |

Διοικητικές δαπάνες μη περιλαμβανόμενες στο ποσό αναφοράς[20] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,9 | 0,9 | 0,9 |

Διοικητικές δαπάνες, εκτός ανθρώπινων πόρων και συναφών δαπανών (ΜΔΠ) | 8.2.6. | ε | 0,9 | 0,9 | 0,9 |

Συνολικές ενδεικτικές δαπάνες της δράσης |

ΣΥΝΟΛΟ ΠΑΥ περιλαμβανομένων των δαπανών για ανθρώπινους πόρους | α+γ+δ+ε | 139,8 | 326,9 | 271,9 |

ΣΥΝΟΛΟ ΠΠ περιλαμβανομένων των δαπανών για ανθρώπινους πόρους | β+γ+δ+ε | 139,8 | 326,9 | 271,9 |

Λεπτομέρειες σχετικά με τη συγχρηματοδότηση

Δεν προβλέπεται συγχρηματοδότηση.

4.1.2. Συμβατότητα με το δημοσιονομικό προγραμματισμό

Πρόταση συμβατή με τον ισχύοντα δημοσιονομικό προγραμματισμό.

4.1.3. Δημοσιονομική επίπτωση στα έσοδα

Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

Εάν το Ταμείο Εγγυήσεων υπερβαίνει το ποσό-στόχο, το πλεονάζον ποσό καταβάλλεται εκ νέου στο γενικό προϋπολογισμό.

4.2. Ανθρώπινοι πόροι (ΙΠΑ) (συμπεριλαμβανομένων των μονίμων υπαλλήλων και του έκτακτου και εξωτερικού προσωπικού) – βλ. λεπτομέρειες στο σημείο 8.2.1.

Ετήσιες ανάγκες | 2010 | 2011 | 2012 | 2013 |

Σύνολο ανθρώπινων πόρων | 7 | 7 | 7 | 7 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Σύμφωνα με την απόφαση αριθ. 633/2009 του Ευρωπαϊκού Κοινοβουλίου και του Συμβουλίου, η εγγύηση της ΕΕ καλύπτει τις χρηματοδοτικές δραστηριότητες της ΕΤΕπ που θα υπογραφούν μεταξύ 1ης Φεβρουαρίου 2007 και 31ης Οκτωβρίου 2011. Είναι επομένως αναγκαίο να υποβληθεί πρόταση για νέα απόφαση, εάν η ΕΕ επιθυμεί να συνεχίσει να χορηγεί εγγύηση για τις χρηματοδοτικές δραστηριότητες της ΕΤΕπ στο πλαίσιο της στήριξης των στόχων της πολιτικής της ΕΕ μέχρι τις 31 Δεκεμβρίου 2013.

5.2. Προστιθέμενη αξία της συμμετοχής της ΕΕ, συνέπεια της πρότασης με άλλα δημοσιονομικά μέσα και δυνατή συνέργεια

Οι χρηματοδοτικές δραστηριότητες της ΕΤΕπ εκτός της ΕΕ αντιπροσωπεύουν ένα ιδιαίτερα αναγνωρίσιμο και αποτελεσματικό εργαλείο για τη στήριξη της εξωτερικής δράσης της ΕΕ. Τα κυριότερα οφέλη της παρέμβασης της ΕΤΕπ στις χώρες αυτές είναι μεταξύ άλλων η μετάδοση εμπειρογνωμοσύνης στους αναπτυξιακούς φορείς των έργων και η εφαρμογή των προτύπων της ΕΕ όσον αφορά το περιβάλλον και τις δημόσιες συμβάσεις στα χρηματοδοτούμενα σχέδια. Επιπλέον των ανωτέρω οφελών, η ΕΤΕπ μετακυλύει εξ ολοκλήρου τα οικονομικά πλεονεκτήματα που απορρέουν από την εγγύηση της ΕΕ και το ελκυστικό κόστος χρηματοδότησης της ΕΤΕπ στους τελικούς αποδέκτες, με τη μορφή ανταγωνιστικών επιτοκίων.

Η εντολή με την κάλυψη της εγγύησης της ΕΕ παρέχει την αναγκαία πολιτική και χρηματοδοτική στήριξη της ΕΕ σε χώρες και σχέδια που δεν θα μπορούσαν κανονικά να ενταχθούν στις κατευθυντήριες γραμμές και στα κριτήρια της ΕΤΕπ.

Οι χρηματοδοτικές δραστηριότητες της ΕΤΕπ θα συμπληρώσουν τις δραστηριότητες που πραγματοποιούνται με βάση τα νέα μέσα εξωτερικής συνδρομής. Προκειμένου να αυξηθεί περαιτέρω η στήριξη για τις εξωτερικές πολιτικές της ΕΕ σε κάθε συγκεκριμένη περιοχή, πρέπει να ενισχυθεί ο δεσμός μεταξύ των προτεραιοτήτων της ΕΤΕπ και των πολιτικών της ΕΕ. Αυτό θα επιτευχθεί μέσω ενός ισχυρότερου πλαισίου διαλόγου και συνεργασίας μεταξύ της ΕΤΕπ και της Επιτροπής για τον ορισμό των περιφερειακών πολιτικών, των στρατηγικών ανά χώρα, καθώς και σε επίπεδο σχεδίων. Οι χρηματοδοτικές δραστηριότητες της ΕΤΕπ μπορούν επίσης να συνδυαστούν επωφελώς με τους δημοσιονομικούς πόρους της ΕΕ, με τη μορφή επιχορηγήσεων, επιχειρηματικού κεφαλαίου παράλληλα με τεχνική βοήθεια για την προετοιμασία και την υλοποίηση σχεδίων ή την ενίσχυση του νομικού και κανονιστικού πλαισίου.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ

Κύριος στόχος της πρότασης είναι να ενισχυθεί η συνδρομή της ΕΤΕπ στην επίτευξη των στόχων πολιτικής της ΕΕ, μέσω της χρηματοδότησης επενδυτικών σχεδίων. Οι στόχοι που επιδιώκονται μέσω των χρηματοδοτικών δραστηριοτήτων της ΕΤΕπ στο πλαίσιο της εντολής περιγράφονται λεπτομερώς στην προτεινόμενη νομική πράξη.

Η επίτευξη των στόχων θα μετρηθεί μέσω του όγκου των χρηματοδοτικών δραστηριοτήτων της ΕΤΕπ ανά περιοχή και ανά τομέα, μέσω του όγκου των χρηματοδοτικών δραστηριοτήτων της ΕΤΕπ οι οποίες συγχρηματοδοτούνται μαζί με άλλους ΔΧΟ ή/και προγράμματα της Επιτροπής, καθώς και μέσω άλλων δεικτών στο πλαίσιο των εκ των προτέρων και εκ των υστέρων αξιολογήσεων των χρηματοδοτικών δραστηριοτήτων της ΕΤΕπ.

5.4. Μέθοδος υλοποίησης (ενδεικτική)

Κοινή διαχείριση με διεθνείς οργανισμούς.

Συναφείς παρατηρήσεις:

Σύμφωνα με τις υφιστάμενες διατάξεις, η πρόταση προβλέπει ότι η ΕΤΕπ χρηματοδοτεί επενδυτικά σχέδια σύμφωνα με τους δικούς της κανόνες και διαδικασίες. Η Επιτροπή είναι υπεύθυνη για τη διαχείριση της εγγύησης της ΕΕ. Η ΕΤΕπ και η Επιτροπή συνάπτουν συμφωνία στην οποία καθορίζονται οι λεπτομερείς διατάξεις και οι διαδικασίες που αφορούν την εφαρμογή της προτεινόμενης απόφασης.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η ΕΤΕπ διαχειρίζεται τις χρηματοδοτικές δραστηριότητές της, που καλύπτονται από την εγγύηση της ΕΕ, σύμφωνα με τους κανόνες και τις διαδικασίες που ισχύουν για την ΕΤΕπ, συμπεριλαμβανομένων των ενδεδειγμένων μέτρων ελέγχου και παρακολούθησης. Όπως προβλέπεται στο καταστατικό της ΕΤΕπ, η Ελεγκτική Επιτροπή της ΕΤΕπ, η οποία επικουρείται από εξωτερικούς ελεγκτές, είναι επιφορτισμένη με τη διασφάλιση της κανονικότητας των πράξεων και των λογαριασμών της ΕΤΕπ. Οι λογαριασμοί της ΕΤΕπ εγκρίνονται ετησίως από το Συμβούλιο των Διοικητών.

Παράλληλα, το Διοικητικό Συμβούλιο της ΕΤΕπ, στο οποίο η Επιτροπή εκπροσωπείται με ένα τακτικό και ένα αναπληρωματικό μέλος, εγκρίνει κάθε χρηματοδοτική πράξη της ΕΤΕπ και μεριμνά για τη χρηστή διαχείριση της ΕΤΕπ, σύμφωνα με το καταστατικό της και με τις γενικές οδηγίες που ορίζονται από το Συμβούλιο των Διοικητών.

Η υφιστάμενη τριμερής συμφωνία μεταξύ της Επιτροπής, του Ελεγκτικού Συνεδρίου και της ΕΤΕπ του Οκτωβρίου 2003, που ανανεώθηκε το 2007 για ακόμη μία τετραετή περίοδο, θέτει λεπτομερώς τους κανόνες βάσει των οποίων το Ελεγκτικό Συνέδριο διενεργεί τους ελέγχους του για τις χρηματοδοτικές δραστηριότητες της ΕΤΕπ που καλύπτονται από την εγγύηση της ΕΕ.

Βάσει του άρθρου 10 της πρότασης, η Επιτροπή υποβάλει ετήσια έκθεση στο Ευρωπαϊκό Κοινοβούλιο και στο Συμβούλιο σχετικά με τις χρηματοδοτικές δραστηριότητες της ΕΤΕπ που πραγματοποιήθηκαν στο πλαίσιο της εντολής, βασιζόμενη στις ετήσιες εκθέσεις που εκπονούνται από την ΕΤΕπ.

Επιπλέον, η ΕΤΕπ παρέχει στην Επιτροπή στατιστικά, χρηματοοικονομικά και λογιστικά δεδομένα για κάθε μία από τις χρηματοδοτικές δραστηριότητες της ΕΤΕπ, τα οποία απαιτούνται προκειμένου να είναι σε θέση η Επιτροπή να ανταποκριθεί στις υποχρεώσεις ενημέρωσης που υπέχει ή στα αιτήματα του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών δραστηριοτήτων της ΕΤΕπ.

6.2. Αξιολόγηση

6.2.1. Εκ των προτέρων αξιολόγηση

Σύμφωνα με την απόφαση αριθ. 633/2009/ΕΚ, η Επιτροπή υποβάλει ετήσια ενδιάμεση έκθεση στο Ευρωπαϊκό Κοινοβούλιο και στο Συμβούλιο, βάσει εξωτερικής αξιολόγησης. Την επίβλεψη και διαχείριση της εξωτερικής αξιολόγησης είχε διευθύνουσα επιτροπή, απαρτιζόμενη από «σοφούς» διοριζόμενους από το Συμβούλιο Διοικητών της ΕΤΕπ, έναν αντιπρόσωπο της ΕΤΕπ και έναν αντιπρόσωπο της Επιτροπής. Αυτή η εξωτερική αξιολόγηση έχει επίσης διαβιβαστεί στο Ευρωπαϊκό Κοινοβούλιο και στο Συμβούλιο. Τα συμπεράσματα της ενδιάμεσης ανασκόπησης αποτελούν τη βάση για τα κύρια χαρακτηριστικά της παρούσας πρότασης.

Επιπλέον, η έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις δανειοληπτικές και δανειοδοτικές πράξεις των Ευρωπαϊκών Κοινοτήτων το 2008 (COM(2010) 69) περιλαμβάνει αξιολόγηση της ισχύουσας εγγύησης της ΕΕ για τις δραστηριότητες της ΕΤΕπ εκτός της ΕΕ. Μια ακόμη σχετική έκθεση είναι η έκθεση προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από το γενικό προϋπολογισμό – Κατάσταση στις 31 Δεκεμβρίου 2008 (COM(2009) 398) και το συνημμένο έγγραφο εργασίας των υπηρεσιών της Επιτροπής (SEC(2009) 1063).

6.2.2. Μέτρα που λήφθηκαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες στο παρελθόν)

Τα συμπεράσματα της έκθεσης αξιολόγησης συνοψίζονται και αναλύονται στην έκθεση της Επιτροπής για την ενδιάμεση ανασκόπηση, η οποία συνοδεύει την παρούσα πρόταση[21].

6.2.3. Όροι και συχνότητα των μελλοντικών αξιολογήσεων

Η Επιτροπή θα συντάξει τελική έκθεση για την εφαρμογή της εξωτερικής εντολής της ΕΤΕπ έως τις 31 Οκτωβρίου 2014.

7. Μέτρα για την καταπολέμηση της απάτης

Η ΕΤΕπ φέρει την κύρια ευθύνη για τη λήψη μέτρων πρόληψης της απάτης, ιδίως μέσω της εφαρμογής της «πολιτικής της ΕΤΕπ για την πρόληψη και την καταπολέμηση της διαφθοράς, της απάτης, της αθέμιτης σύμπραξης, του καταναγκασμού, της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας στις δραστηριότητες της Ευρωπαϊκής Τράπεζας Επενδύσεων» που εγκρίθηκε τον Απρίλιο 2008, στις χρηματοδοτικές δραστηριότητες.

Ο εσωτερικός κανονισμός της ΕΤΕπ περιλαμβάνει, μεταξύ των λεπτομερών διατάξεων για την καταπολέμηση της απάτης και της διαφθοράς, την αρμοδιότητα της OLAF να διεξάγει εσωτερικές έρευνες. Ειδικότερα, τον Ιούλιο 2004, το Συμβούλιο των Διοικητών της ΕΤΕπ ενέκρινε απόφαση «σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων».

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Οι δαπάνες βασίζονται σε εκτίμηση των χρηματοπιστωτικών ροών που προέρχονται από την εκτέλεση της εντολής (όγκος υπογραφών και εκταμιεύσεων των δανείων), λαμβανομένου υπόψη του μηχανισμού εξομάλυνσης που εφαρμόζεται στην εξαιρετική περίπτωση κατά την οποία οι αδυναμίες πληρωμών υπερβαίνουν τα 100 εκατ. ευρώ σε ένα έτος. Είναι δύσκολο να εκτιμηθούν πιθανές αδυναμίες πληρωμών. Ωστόσο, οι εξαμηνιαίες εκθέσεις της Επιτροπής σχετικά με τις εγγυήσεις που καλύπτονται από τον προϋπολογισμό επιτρέπουν να λαμβάνονται υπόψη οι μέγιστοι κίνδυνοι που καλύπτονται από τον προϋπολογισμό (βλ. την έκθεση COM(2009)398 και το συνοδευτικό έγγραφο εργασίας των υπηρεσιών της Επιτροπής SEC(2009) 1063).

(Εκατ. ευρώ)

2010 | 2011 | 2012 | 2013 |

Μόνιμοι ή έκτακτοι υπάλληλοι[22] (XX 01 01) | A*/AD | 4 | 4 | 4 | 4 |

B*, C*/AST | 3 | 3 | 3 | 3 |

Προσωπικό που χρηματοδοτείται[23] από το άρθρο XX 01 02 |

Λοιπό προσωπικό[24] που χρηματοδοτείται από το άρθρο XX 01 04/05 |

ΣΥΝΟΛΟ | 7 | 7 | 7 |

8.2.2. Περιγραφή των καθηκόντων που απορρέουν από τη δράση

Τα κυριότερα καθήκοντα που απορρέουν από τη διαχείριση της εγγύησης της ΕΕ είναι τα εξής:

Προετοιμασία των νομοθετικών προτάσεων και των συμφωνιών εγγυοδοσίας·

- Διαχείριση της διαδικασίας έγκρισης·

- Εκτέλεση της ετήσιας διαδικασίας προϋπολογισμού·

- Ετήσια έκθεση στο Συμβούλιο και το Ευρωπαϊκό Κοινοβούλιο·

- Διαχείριση των αναγκών καταβολής πόρων·

- Παρακολούθηση της διαχείρισης του Ταμείου Εγγυήσεων·

- Λογιστική·

- Σχέσεις με το Ελεγκτικό Συνέδριο. το Ευρωπαϊκό Κοινοβούλιο και το Συμβούλιο.

8.2.3. Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

Άνευ αντικειμένου

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

Εκατ. ευρώ

Κατηγορία ανθρώπινων πόρων | 2010 | 2011 | 2012 | 2013 |

Μόνιμοι και έκτακτοι υπάλληλοι (XX 01 01) | 0,854 | 0,854 | 0,854 | 0,854 |

Προσωπικό που χρηματοδοτείται από το άρθρο XX 01 02 (επικουρικοί. END (=ΑΕΕ), συμβασιούχοι υπάλληλοι. κ.λπ.) (να αναφερθεί το κονδύλιο του προϋπολογισμού) | - | - | - | - |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,854 | 0,854 | 0,854 | 0,854 |

8.2.6. Άλλες διοικητικές δαπάνες μη περιλαμβανόμενες στο ποσό αναφοράς

Άνευ αντικειμένου

[1] Απόφαση για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας (ΕΕ L 190 της 22.7.2009, σ. 1).

[2] SEC(2010) 443.

[3] Χρηματοδοτικοί οργανισμοί στα κράτη μέλη που ασχολούνται με την ανάπτυξη και τις επενδύσεις σε σχέδια εκτός της χώρας τους.

[4] COM(2010) 173.

[5] ΕΕ L 145 της 10.6.2009, σ. 10.

[6] SEC(2010) 443.

[7] ΕΕ L 190 της 22.7.2009, σ. 1.

[8] ΕΕ L 145 της 10.6.2009, σ. 10.

[9] Όπως ορίζονται στον κατάλογο δικαιούχων δημόσιας αναπτυξιακής βοήθειας (ΔΑΒ) του ΟΟΣΑ (στους οποίους περιλαμβάνονται λιγότερο αναπτυγμένες χώρες, χώρες χαμηλού εισοδήματος, καθώς και χώρες μεσαίου εισοδήματος).

[10] COM(2009) 495.

[11] ΕΕ L 414 της 30.12.2006, σ. 95.

[12] ΕΕ L 301 της 12.11.2008, σ. 13.

[13] Διαχωριζόμενες πιστώσεις.

[14] Διαχωριζόμενες πιστώσεις.

[15] Κανονισμός (ΕΚ, Ευρατόμ) αριθ. 480/2009 του Συμβουλίου (ΕΕ L 145 της 10.6.2009, σ. 10).

[16] 100 εκατ. ευρώ ετησίως προέρχονται από την ενεργοποίηση της εγγύησης σε περίπτωση σοβαρών υπερημεριών (βλ. «μηχανισμό εξομάλυνσης» στον κανονισμό για το Ταμείο Εγγυήσεων).

[17] Για την εκτίμηση των επιπτώσεων στην τροφοδότηση λόγω πιθανών διακυμάνσεων στην αποτίμηση των στοιχείων του ενεργητικού του Ταμείου Εγγυήσεων, έχουν γίνει οι κατωτέρω παραδοχές:- διάρκεια χαρτοφυλακίου 3,3 έτη·- 1% ετήσια αύξηση επιτοκίων·- εξέλιξη των στοιχείων του ενεργητικού του Ταμείου Εγγυήσεων λόγω της εκτιμώμενης «κανονικής τροφοδότησης».Δεν υπάρχουν επιπτώσεις για το 2007 και το 2008 λόγω της μεταβατικής περιόδου.

[18] Δαπάνες εκτός του κεφαλαίου xx 01 του σχετικού τίτλου xx.

[19] Δαπάνες εντός του άρθρου xx 01 04 του τίτλου xx.

[20] Δαπάνες εντός του κεφαλαίου xx 01 εκτός των άρθρων xx 01 04 ή xx 01 05.

[21] COM(2010) 173.

[22] Των οποίων το κόστος ΔΕΝ καλύπτεται από το ποσό αναφοράς.

[23] Του οποίου το κόστος ΔΕΝ καλύπτεται από το ποσό αναφοράς.

[24] Του οποίου το κόστος περιλαμβάνεται στο ποσό αναφοράς.